ФарДУ проректори 18 нафар абитуриент имтиҳон натижаларини сунъий равишда оширгани аниқланди\nФарғона шаҳар прокуратураси томонидан Фарғона давлат университетида кириш имтиҳонлари натижалари сохталаштирилганлиги ҳолати юзасидан ЖКнинг 228-моддаси 2-қисми “б” банди билан жиноят иши қўзғатилиб, тергов ҳаракатлари олиб борилган. Бу ҳақда Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи...\nТаниқли адиб Исажон Султон вазир маслаҳатчиси этиб тайинланди\nИсажон Султонов Ўзбекистон Республикаси Инновацион ривожланиш вазирининг Маънавий-маърифий ишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчи этиб тайинланди. Бу ҳақда вазирлик матбуот хизмати хабар берди.\nЎзбекистон Президентининг ташаббуслари Афғонистонда тинчлик ва барқарорликни ўрнатишда муҳим роль ўйнамоқда\nХабарингиз бор, яқинда Қатар пойтахти Доҳа шаҳрида АҚШ ва “Толибон” гуруҳи ўртасида узоқ кутилган тинчлик битимини имзолаш маросими бўлиб ўтди. Мазкур жараён афғонлараро умуммиллий ярашувга пойдевор ўрнатгани билан ниҳоятда аҳамиятлидир.\nЎзбекистон — Фаластин: икки томонлама ҳамкорликни ривожлантиришда янги имкониятлар\nОлий Мажлис Қонунчилик палатасида Фаластин Давлатининг Ўзбекистон Республикасидаги Фавқулодда ва Мухтор Элчиси Муҳаммад Таршаханий билан учрашув бўлиб ўтди.\nДавлат тилида иш юритиш бўйича марказ ташкил этилди\n“Алишер Навоий номидаги Тошкент давлат ўзбек тили ва адабиёти университети фаолиятини янада такомиллаштириш чора-тадбирлари тўғрисида” Ҳукумат қарори қабул қилинди. Бу ҳақда "Ҳуқуқий ахборот" канали хабар берди.\nМаҳалла раисларини ҳақорат қилган ҳоким вазифасидан озод этилди\nСессияда Миришкор тумани ҳокими лавозимига шу пайтгача Қарши тумани ҳокими вазифасида ишлаган Ғайрат Бегалиев номзоди тасдиқланди.\nСамарқанддаги нуфузли халқаро анжуманнинг иккинчи куни ҳам самарали ўтмоқда\nАввал хабар қилганимиздек, Самарқанд шаҳридаги Форумлар саройида “Имом Абу Мансур Мотуридий ва мотуридия таълимоти: ўтмиш ва бугун” мавзусида халқаро конференция бўлиб ўтмоқда.\nҚашқадарёда 2000 нафардан ортиқ ногиронлиги бўлган инсонларга китоб ўқиш учун имконият яратиб берилмаган\nВилоят ҳокимлигида ўтказилган йиғилишда кўзи ожизлар учун ажратилган кутубхоналардаги вазият муҳокама этилди. Унда таъкидланишича вилоят бўйича фақат 3 та тумандаги кутубхона ўз биносига эга. Қолган туманларда кўзи ожизлар учун ташкил қилинган кутубхоналар маданият марказлари ёки қаровсиз биноларда ижарада жойлашган. Шаҳрисабз...\nYoutubeдаги 8 ёшли боланинг видео мурожаати Сенат қўмитаси томонидан ўрганилди\nСенатнинг Ёшлар, маданият ва спорт масалалари қўмитаси томонидан 2020 йил 23 февраль куни 8 ёшли Султонов Муҳаммадалининг youtube тармоғи орқали йўллаган видео мурожаати жойнинг ўзига бориб ўрганилди.\nСамарқандда нуфузли халқаро анжуман бўлиб ўтмоқда\nСамарқанд шаҳридаги Форумлар саройида “Имом Абу Мансур Мотуридий ва мотуридия таълимоти: ўтмиш ва бугун” мавзусида халқаро конференция бўлиб ўтмоқда.\n“Бу боғлар бир боғлар бўлади ҳали!“\nПойтахтимиздаги 21-сонли Меҳрибонлик уйида баҳор ва бахт куйчиси Зулфияхоним таваллудининг 105 йиллигига бағишланган адабий кеча ўтказилди. Унда ўқитувчи — мураббийлар, тарбияланувчилар иштирок этди.\nСамарқандда янгиланиш фасли янги объектлар билан бошланди (Фото)\nЮртимизда аҳолини уй-жой билан таъминлаш, бунинг учун замон талабларига тўла жавоб берадиган кўп қаватли уйлар бунёд этишга катта эътибор қаратилмоқда. Бунга яққол мисол сифатида Самарқанд шаҳрининг Қорасув массивидаги “Обод маскан” маҳалласини келтириш мумкин. Бу ерда 18 та кўп қаватли замонавий...\nЖўшда жўшқин ҳаёт нафаси\nСамарқанд вилояти марказидан қарийб 150, Қўшработ тумани марказидан эса 45 километр узоқликда жойлашган Жўш қадим тарихга эга бўлган йирик аҳоли масканларидан бири ҳисобланади. Кўплаб олиму фузалолар, ижодкорлар, маърифатпарварларга бешик бўлган мазкур қишлоқ аҳли ўзининг бағрикенглиги, мард ва тантилиги билан ном...\nЭски тузумдаги фикрлашдан қутулганимиз йўқ\nЎзбекистон халқ артисти Афзал Рафиқов билан суҳбатимиз юртимизда кино, театр санъати эришаётган муваффақиятлар билан бир қаторда, айрим муаммолар, келажакда амалга оширилиши зарур бўлган вазифалар умуман, у кишининг бетакрор роллари, ижод машаққатлари ҳақида кечди.\n“Мен” билан “Биз”нинг орасида яхшигина масофа бор, ҳатто тафовут ҳам бор. Лекин “Биз” йўқ жойда “Мен” ҳимоясиз қолади. Миллий туйғулар шу икки қутбни бирлаштиради ва яхлит маънавий иқлимни ҳосил қилади. Шунинг учун катта мавзуларда гап кетганда “Бизда шундай”, “Бизнинг одатимизга...\nХавфсизлик техникаси соҳасида фаолият кўрсатаётган ходимларга замонавий скутерлар топширилди.\n“Фарғона ҳудудий электр тармоқлари корхонаси” акциядорлик жамиятининг автотранспорт ва механизмлар хизмати жойлашган мазкур объект, замонавий архитектура талаблари асосида капитал таъмирдан чиқарилди. У ерда транспорт воситаларига мўлжалланган алоҳида тураргоҳ, ёқилғи қуйиш ҳамда техник хизмат кўрсатиш шохобчалари, диспетчерлик пункти каби хизмат фаолиятига...\nПрезидент Шавкат Мирзиёевнинг минтақавий хавфсизликни таъминлаш ва афғон муаммосини ҳал этиш масалалари юзасидан стратегик қараши қандай? — Абдулазиз Камилов билан эксклюзив интервью\nЖорий йилнинг 29 февралида Қатар пойтахти Доҳа шаҳрида АҚШ ва “Толибон” ҳаракати ўртасида узоқ кутилган ва афғон халқи учун умуммиллий ярашув жараёнини бошлаши мумкин бўлган “тинчлик келишуви”нинг имзоланиши кутилмоқда. Бу эса ўнлаб йиллар давом этган урушга чек қўйиш ва тинчлик...\nShowing 221-240 of 1,968 items.


Навоийда “Янги ҳаёт” савдо мажмуаси хизмат кўрсатишни бошлади\n09:46 / 09.08.2016\nНавоий шаҳрида “Янги ҳаёт” савдо мажмуаси иш бошлади. Бу ерда яратилган 100 дан ортиқ янги иш ўрнида асосан касб-ҳунар коллежини битирган ёшлар меҳнат қилмоқда. Бу ҳақда ЎзА хабар берган.\nТадбиркор Абдукарим Саксонов аҳолига қулайлик яратиш, намунали савдо хизмати кўрсатиш мақсадида тижорат банкидан олинган қарийб 10 миллиард сўмлик кредит ва шахсий маблағи эвазига замонавий савдо мажмуаси барпо этди.\nБеш қаватдан иборат иншоотда озиқ-овқат, мебель ва маиший техникалар, кийим-кечак бўлимлари, кўнгилочар ўйинлар ва кинотеатр заллари ўрин олган. Озиқ-овқат бўлимида нон ва қандолатчилик маҳсулотлари ишлаб чиқаришга ихтисослашган махсус цехлар ташкил этилган.\n– Истеъмолчилар талабидан келиб чиқиб, цехда 30 турдаги нон маҳсулотлари тайёрлаш йўлга қўйилган, – дейди нон цехи бошлиғи Баҳром Мардонов. – 4 нафар новвой меҳнат қилаётган цехимиз замонавий жиҳозланган. Қандолатчилик цехида 40 турдаги ширинликлар ишлаб чиқариш имконияти мавжуд.


СОЧЛАР ЖИЛОСИНИ УЙ ШАРОИТИДА ҚАЙТАРИБ БЎЛАДИМИ? | Суғдиёна биринчи аёллар электрон журнали\nСОЧЛАР ЖИЛОСИНИ УЙ ШАРОИТИДА ҚАЙТАРИБ БЎЛАДИМИ?\nСочлар саломатлигини уларнинг табиий жилвасига кўра билиш мумкин. Витамин етишмаслиги, турли зарарли бўёқлар, турмаклаш каби ҳолатлар доим ҳам сочларимизга ижобий таъсир кўрсатавермайди. Сочлар “гуллаши” ва тез тўкилиши каби ҳолатларга аёллар кўп дуч келишади. Уй шароитида сочлар парвариши унчалик кўп сарф-харажат талаб қилмайди. Бунинг учун бирозгина вақт ва ҳафсала бўлса, кифоя. Баъзан сочни қўл остингиздаги оддийгина воситалар билан парваришлаш мумкин. Қуруқ сочлар учун\nСоч қуруқлашишининг сабаби: нотўғри парвариш, турли соч турмаклаш воситаларидан кўп фойдаланиш. Соч парвариши учун витаминли воситалардан фойдаланинг. Ҳафтада 2 марта ўсимлик ёғларидан А ва Е витаминларига бой ниқоблар қилинг. Канакунжут ниқоби: қуруқ сочларга жилва бағишлайди, томирларини мустаҳкамлаб, соч “гуллаши”нинг олдини олади. 2 ош қошиқ канакунжут ёғини 1 чой қошиқ бодом ёки шафтоли ёғи билан аралаштиринг. 2 ош қошиқ глицерин ва 200 гр. қайнаган сув қўшинг. Бу аралашмани уқаловчи ҳаракатлар билан бош териси ва сочларга суртинг. Полиэтилен қалпоқча кийиб олинг, устидан иситилган сочиқ ўранг. Бир соатдан сўнг шампунь билан ювинг. СОЧЛАРНИ ЮМШАТУВЧИ\nЯлпизли юмшатувчи: Сочларингизни ярқиратади, юмшатиб, силлиқлаштиради. Сочлар “гуллаши”нинг олдини олади. Лимонўт ёки ялпизга 700 гр. қайнаб турган сувни солиб, дамланг. 30-40 дақиқа давомида тиндиринг. Сўнгра докадан сузиб олинг. Сочларингизни шампунда ювиб, шу дамлама билан чайинг. Ҳар қандай дамлама билан чайгандан сўнг, сочдаги сув бироз силқигач, бошингизга илиқ сочиқ ўраб олинг. Шунда соч териси дамламанинг фойдали моддаларини ўзига сингдириб олади. Мойчечакли ниқоб: сочларни мустаҳкамлайди ва юмшатади. 3 ош қошиқ мойчечак гулларини бир стакан қайнаган сувда дамланг. 40 дақиқа тиндиринг. Докада сузиб олинг. 200 мл. ланолин (дорихонадан олиш мумкин) билан аралаштиринг. Буғ устида илитинг ва бош терисига суртинг. 40 дақиқадан сўнг сочларингизни илиқ сув ва шампунь билан ювинг. “ГУЛЛА”МАСЛИГИ УЧУН\nСочлар нотўғри тараш натижасида, турмакловчи асбоблардан кўп фойдаланганда “гуллай” бошлайди. Пиёзли ниқоб: бир дона ўртача катталикдаги пиёзни қирғичдан чиқаринг, 2 ош қошиқ асал қўшинг. Аралашмани сочларингизга суртинг, айниқса, соч учларига аҳамиятли бўлинг. Полиэтилен қалпоқча кийиб, иссиқ сочиқ билан бошингизни ўраб олинг. 20 дақиқадан сўнг сочларингизни ювинг ва лимон шарбати қўшилган сувда чайинг. Ниқобни ҳафтасига икки марта такрорлаб туринг.\nКимёвий услубда жингалак қилиш, кўп бўяш сочлар шикастланишига олиб келади. Ўсимлик ёғидан ниқоб: сочларни майинлаштиради. 3-4 ош қошиқ ўсимлик ёғини буғда илитинг ва уқаловчи ҳаракатлар билан бош терисига суртинг. Полиэтилен қалпоқча кийиб, устидан сочиқ билан ўранг. 40 дақиқадан сўнг бошингизни ювинг. Ҳафтада 2 маротаба такрорланг. Тухумли ниқоб: сочни мустаҳкамлайди. 2 та тухумга 2 ош қошиқ асал қўшинг. Аралашмани сочларингизга ва бош терисига суртинг. Полиэтилен қалпоқча кийинг, устидан сочиқ ўранг. 40 дақиқадан сўнг илиқ сувда шампунь билан ювинг. Ҳафтада 1-2 марта такрорланг. Сочларингиз ўсишини истасангиз, аччиқ қалампирли тинитмадан ҳам фойдаланиш мумкин. У дорихоналарда сотилади. Пахтани тинитмада ҳўллаб, бош терисига суртинг. Сўнгра полиэтилен қалпоқча кийиб олинг. 10-15 дақиқадан сўнг, бош терисида енгил ачишиш сезганда бошингизни илиқ сувда ювинг. Фақат бу тинитмани сочингизга суртаётганда кўзларингизни эҳтиёт қилинг, иложи бўлса полиэтилен қўлқоп кийиб олинг. Ширин АКБАРОВАTwitter НравитсяSocButtons v1.5


Огоҳлик. Зулмат ичида сўлган гуллар... - 4 Января 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nСреда, 2018-04-25, 1:07 AM\nГлавная » 2017 » Январь » 4 » Огоҳлик. Зулмат ичида сўлган гуллар...\nОгоҳлик. Зулмат ичида сўлган гуллар...\nҲаёт деганлари турфа воқеа-ҳодисалар билан қизиқ. Уни чеклаб бўлмас шамоллар оқимига ўхшатса бўлади. Шамол ҳам турлича эсаркан, гоҳ тоза ва майин, ёқимли, гоҳо чанг-тўзон аралаш, кўнгилни беҳузур қиладиган...Бу шамолларни жиловлашнинг афсуски иложи йўқ... Бироқ, шамолга қиёсланган воқеалар "нишаби”ни уёқ-буёққа бурса бўлади! Чунки, воқеалар одам измига бўйсунади. Уни қай тарафга буриб давом эттириш ўзингизга боғлиқ.\nТақдирнинг аёвсиз шамоллари гоҳо одамни хазон каби учириб кетиши ҳеч гап эмаскан. Бир гал мен ҳам шундай тўзон ичра қолиб кетаёздим...\nОилада икки қиз эдик. Опам билан орамиз атиги икки ёш бўлганлиги боис тенгдошдек ўсардик. Бир-биримиздан сир яширмасдик.\nБалки ўғил бола бўлганимизда отамиз биз билан бошқача муомала қилармиди... Наздимда, қиз бўлганимизга норозидек юрарди. Негадир жуда кам суҳбатлашамиз....\nОнамиз бўлса отамизнинг кўзига қараб турарди. Унинг кўзларида тез-тез ёш кўриб қолардик. Бундай пайт волидамиздан кўпроқ эзилишимизни сўз билан ифода эта олмайман.\nОта-онанинг муросаси келишмаса фарзандларга жабр бўларкан. Онамиз нима гаплигини сира айтмасди. Бунга отамизнинг баъзи қилмишлари сабабчи эканини тушуниш қийинмасди. Оиламизда шундай совуқ шамолларнинг адоғи кўринмас, бу қалбимизни аёвсиз нимталайверарди...\nОила тирикчилиги асосан онамизнинг меҳнатлари ҳисобига эди. У эрта-ю кеч бозорда сомса сотарди. Тонг қоронғусидан хамир қорирди. Биз қўлдан келганча қарашардик. Катта саватни тўлдириш осон эмасди. Ҳолдан тойган онамизнинг супра бошида ухлаб қолганини кўриб, юрагимиз эзиларди...\nОтам эса маҳаллама-маҳалла юриб одамларнинг пичоқ ва шунга ўхшаш тиғли буюмларини ўткирларди. Қолган пайтда битта хонага қамалиб олиб қандайдир китоблардан бош кўтармай ўтирардилар.\nЎша даврда онамнинг бошидан негадир қора ҳижоб тушмасди. Бунинг маънисини тушунмасак-да, маҳалламиздаги аёллар рўмолини бошқача, ўзбек аёлларига хос, чиройликкина ўраганларини кўриб, уларга ҳавас қилардик.\nБир куни онам савдогар қўшнимиз Зарнигор опадан кўк гулли рўмол олиб чиқиб, бошларига ўраб олганларида очилиб кетган! Биз ҳам ич-ичимиздан суюниб кетдик. Афсуски, қувончимиз узоққа чўзилмади. Отам негадир онамни жеркиб ташлади. Бу ҳам етмагандек эртаси куни онамнинг юзларини кўкарган ҳолда кўрдик... Кейинчалик ўша рўмолни қайтиб кўрмадик... Ундан ҳам мудҳишроғи ўша кундан бизнинг ҳам бошимизга ҳижоб тушди.\nЁруғ оламни қора ҳижоб ичра кўришдан мудҳишроғи бўлмас экан. Уйда гўё мотамсаро руҳ ҳукмрон... Қандайдир қора қуюн нафасимизни беаёв бўғаётганга ўхшарди...\nҚўни-қўшни, дугоналаримиз мазза қилиб кўрадиган телевизорнинг яқинига ҳам йўламасдик. Радионинг ҳам симлари узиб ташланганди....\nМактабга бориш биз учун байрам эди. Бироз бўлса-да кўнглимиз ёзилиб келарди. Устозларимизнинг ҳаётбахш сўзлари, турли фанлар сир-синоати ҳар қандай кишини ажиб ҳаётга ошно этарди. Синфдошлар билан шеърхонлик қилиш қанчалик завқли ва тотли эди.\nМактабда тинглаганларимиздан яшагимиз келса, отамиздан эшитадиган гаплардан росмана бўғилардик...\nБиз учун энг уқубатли, руҳий азоб берадиган ҳол шу эдики, ҳамма бизга ажабланиб қарарди. Баъзи зиёлинамо кишиларнинг: "Нечук бу ширин қизалоқлар дунёга қора парда ортидан қарашаркин?” деган саволлари мурғак қалбимизга найзадек қадаларди.\nМактабда ҳам ўқитувчимиз, директоримиз бу ҳақда биз билан кўп бора суҳбатлашганлар. Отамиз билан учрашмоқчи бўлишган. Лекин биз бунинг охири яхшилик билан тугамаслигини, отамиз эшитишни ҳам истамаслигини биларик.\nЭнг катта ҳадигимиз – мактабдан бебаҳра қолиш эди... Шу важдан биз ҳар сафар бундай ҳоллардан гоҳ кўзёш қилиб, гоҳ бошқа йўллар билан чиқиб кетишга ҳаракат қилардик. Тенгдош дугоналаримиз киноларга, театрларга, боғ-роғларга боришларини кўриб ҳавас қилардик. Улар байрамларда саҳналарга ҳам чиқардилар. Биз-чи...\nМактабдаги қизларнинг кўзидаги қувонч, очиқ чеҳралар наҳотки шунчалар ёмонлик аломати бўлса, деб ўзимизга кўп бор савол берардик. Ўшанда кўнглимизда бир аламли савол пайдо бўларди. "Нега биз ўғил бола бўлиб туғилмаган эканмиз-а?”. Балки ўшанда мурғак қалбимиз бу тиконли азоблардан омон қолармиди?...\nКунлардан бир кун отам тунги нонушта пайти жиддий оҳангда шундай деди:\n- Икки кундан кейин олис сафарга отланамиз. Чала қолган ишларинг бўлса битириб олишга улгуринглар.\n"Уқдиларингми”, деган савоол назари билан қараб турган отамизга ҳеч ким бирон нарса дея олмади. Ҳаммамизнинг хаёлимиздан ўнлаб саволлар ўтди. Аммо биз опа-сингил мум тишлаб турардик. Онамиз ҳам бу кутилмаган гапдан эсанкираб қолаёзди.\n-Яна қандай сафар? - деб юборди бехосдан.\nЭссиз... шу бир оғиз сўзга онамнинг бутун бадани моматалоқ бўлди. Туни билан "бўлди-бўлди бошқа қайтармайман, кечиринг, худо ҳаққи бошқа урманг, ҳозир ўлиб қоламан”деб йиғлаганини эшитиб, эзилиб ётдик...\nГоҳо эшик ортида унсиз йиғлаб турарканмиз, волидамизга бирор ёрдам бериш қўлимиздан келмасди...\nЭртаси куни билишимизча, қаёққадир ҳижратга борар эмишмиз. Бу гапдан этимиз увишиб кетди. Нохуш гаплар қулоғига етиб боргач, онамизнинг қариндошлари уйга келишди. Уларнинг гаплари, панд-насиҳатлари отамизга кор қилармиди?..\nЎзини-ўзи тубанлик ботқоғига ботирган одамни унча-мунча киши тўғри йўлга сола олмаса керак... Катта тоғам катта жойларда ишлаган, оқ-у қорани яхши билади. Панд-насиҳати отамга кор қилмагач, тоғам онам ва бизни олиб кетадиган бўлди. Остонадан чиқар чоғимиз отам баланд овозда онамга қаратиб:\n- Воз кечдим сендек хотиндан. Бугундан орамиз очиқ... - деб бақирди. Ўша пайтларда ёш бўлганлигимиз учун отам сўзининг охирида нима деганлигини тушунолмай қолдик. Онамиз кўзларига ёш олиб бизни бағриларига босганича индамай чиқиб кетдилар. Фақат мунгли товушда шивирлаб, "қайда бўлсангиз ҳам омон бўлинг” деганларини эшитдим. Шу-шу отамизни қайтиб кўрмадик...\nОрадан йиллар ўтди. Улғайдик. Камолга етдик. Бугун опа-сингил иккимиз ҳам тиббиёт соҳаси ходимаси бўлиб ишлаймиз. Инсонларни жуда яхши кўрамиз, қадрлаймиз. Ахир доно халқимиз – қадрласанг қадр топасан, деб бежиз айтмайди.\nОтамдан бирон дарак бўлмади.\nКим билсин, қаерларда, нималар қилиб юрган экан? Юрагининг бир парчаси, биз фарзандларини эслармикан? Бир бор ҳам кулиб қарамаган кўзларимизни қувончга тўлишини хоҳламасмикан? Бизга эртаклар айтгиси келмасмикан?\nТушларимда гоҳида отамни кўраман. Кўпинча кора либосда юради. Оламон ичида кўзлари сўқир ҳолда таёқ суяниб йиқилиб қолади. Катта қора итлар орқасидан қувиб тинмай таъқиб қилади. Отам уларни қўлидаги таёғи билан урмоқчи бўлади-ю, кўзи ожизлигидан таёқ итларга тегмайди. Сўйлоқ тишли ириллаган итлар уни оёқ-қўлини тилка-пора қилгудек ғажишга тушади. У бор овозда бақирса-да, лекин ҳеч ким унга парво қилмайди. Шунда онам қаердандир пайдо бўлиб, уни қаттиқ қучоқлаб олади, ҳимоя қилади...\nОғзим қуриб, чўчиб уйғонаман. Тонгача бедор ётаман...\nАҳён-аҳёнда уларни эслаб хаёлга толаман, болалигимни эслайман ва бугунги тинч, бахтли кунларимга шукрона айтаман.\nТилагим ҳар бир инсон ўз фарзандларига оталик меҳрини бераолсин...\nДил битикларимга "Зулмат ичра сўлган гуллар...” деб сарлавҳа қўйдим. Яхшиям, ҳаётда оқ-у қорани таниган тоғам, бизга бахтли ҳаёт йўлларини кўрсатган муаллимларимиз бор экан. Ҳақиқатан ҳам ҳаёт йўлимизни топиб кетдик. Ҳозирда опамнинг икки фарзанди, менинг эса қизалоғим бор. Бир пайтлар зулмат ичра сўнган гуллар, бугун қайтадан чирой очмоқда. Ҳаётда фақатгина отамизнинг юзтубан кетгани ва бизларни тирик етим қилгани учунгина ўксинамиз...\nКатегория: HIKOYALAR / ХИКОЯЛАР | Просмотров: 548 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


"Қўйларга қўриқчилик бўрига топширилди"\n11 май 2021, Тошкент вақти: 19:03\nҲосилга кирган буғдойзорларни қўриқчисиз кўриш бугун ўзбекистонликлар учун тарихга айланди.\nФермерлар ўзлари етиштирган буғдой ҳосилини ўзлари ўғирламасин¸ деган ташвишда Ўзбекистон ҳукумати йиғилаëтган ҳосил тепасидаги қоровул ва посбонлар сонини янада оширишга қарор қилди.\nЎзбекистонда буғдой ўрими авж палласига кирди. Шу кунларда ички ишлар ходимлари деҳқон етиштирган ҳосилнинг тўлиқ йиғиштириб олиниши ва дон қабул қилиш пунктларига талофотсиз етказилиши жараëнига жалб қилинаяпти.\nАслида деҳқоннинг дон қабул қилиш пунктлари билан тузган шартномасида бундай “ёрдамчилар” назарда тутилмаган. Боз устига¸ буғдой ўрими олдидан хирмон бошида бошқа хўжайинлар ҳам кўпаяди.\nБухоро вилояти Жондор туманидаги “Чамангулбиби” фермер хўжалиги раиси Бобомурод Раззоқовнинг айтишича, деҳқоннинг оғзи энди ошга етганда¸ хира пашшалар ҳар томондан унга ёпирилмоқда:\nБобомурод Раззоқов: Ички ишлар ходимлари¸ ҳокимиятдан¸ қишлоқ фуқаролар йиғинларидан вакиллар қўйилган. Улар дон ўришни¸ ташишни¸ сотишни назорат қилаяпти. Кулгили ҳолат юзага келаяпти.\nМен кузатиб туриб кулгим қистайди. Агар донни давлатга топшириш фермернинг ўзига қўйиб берилса¸ фермер ҳам¸ давлат ҳам зарар кўрмас эди. Фермер энди ўзининг ҳосилидан 100 кило ўғирлаши мумкин. Энди фермер ўз ҳосилини ўғирламайдику. Ҳозир фермернинг устига қўйилганлар фермердан 100 килога яқин буғдойни ўзи учун ўмараяпти.\nОзодлик: Устига қўйилганлар кимлар?\nБобомурод Раззоқов: Милиция ходимлари¸ ҳокимият вакиллари¸ маҳалла фуқаролар йиғини вакиллари¸ посбонлар бор. Ҳар битта комбайннинг устида камида беш-олти одам қоровул. Мана шу қоровуллар фермердан камида 100 килодан олиб турибди.\nБу ғалати бир парадокс келтириб чиқараяпти. Вазирлар маҳкамаси қўзичоқни бўри емасин¸ деган яхши мақсадда қилган бўлиши мумкин¸ лекин шундай ҳолатда қоровул қилиб бўрини қўйгани кулгили ҳолатда.\nФермер хўжалиги етиштирилган ҳосилнинг 50 фоизини давлатга топшириши керак. Булар 72 фоизга шартнома қилдиртирди. 20 кунлар олдин келиб яна умумий гектарга нисбатан 5 фоизгача қўшимча шартнома қилдирди. Бу дегани 77 фоизга шартнома бўлди дегани.\nОзодлик: Деҳқонга 23 фоиз қолди¸ холосми?\n- Ҳа. Унинг ҳам 3 фоизини устидаги қоровуллар оладиган бўлса¸ Ислом Абдуғаниевич бир сессияда айтганидай “Ма санга¸ ма санга¸ ким нима қолади¸ ҳа санга” бўлаяптида¸ дейди Бобомурод Раззоқов.\nСурхондарё вилоятининг Бойсун туманидан бўлган фермер Мажид Абдурайимовнинг айтишича, уларда ҳам ҳар йили шу аҳвол. Ўроқда йўқ, машоқда йўқлар¸ буғдой ўриб олинганда хирмонда ҳозир бўлиб қолишаяпти:\nМажид Абдураимов: Ҳар бир даланинг бошида етти-саккиз-тўққиз киши бўлади. Ҳокимиятнинг вакили¸ ички ишларнинг вакили¸ сувдан фойдаланиш уюшмасининг (СФУ) бошлиғи – ишқилиб тўққиз кишига боради. Мақсад даладаги ҳосилнинг ҳаммасини тортиб олиш.\nДавлат режаси тўққиз гектар бўладиган бўлса¸ фермер яна беш гектарга “Тирикчилик қиламан¸ кунимни ўтказаман. Бола-чақамни боқаман¸ мен ҳам далада ишлаганман¸ меҳнат қилганман” деб эккан бўлса¸ шу беш гектардаги ҳосилни ҳам тортиб олади.\nОзодлик: Фермерлар тўғрисда қонун борку.\n-Эээээ¸ қонун?! Қонун у қоғозда. Унга ҳеч қачон амал қилинмайди¸ дейди Мажид Абдурайимов.\nАслида, дейди Мажид Абдурайимов, деҳқон учун ортиқча нонхўрнинг сира кераги йўқ. Милиция ҳам, ҳокимият ҳам унинг ҳосилини қўриқламайди, аксинча эса унга шерик бўлади.\nДеҳқон эса ўз ҳосилини ўзи қўриқлаб қабул пунктига етказишга қодир. Милицияга унинг ҳеч қандай эҳтиёжи йўқ.\nБиз Ўзбекистон Ички ишлар вазирлиги матбуот хизматига қўнғироқ қилиб фермерларга уларнинг буғдой ўрими мавсумидаги иштироки ҳақида маълумот олмоқчи бўлдик:\nОзодлик: Зоҳиджон ака¸ буғдой ўримига ИИБ ходимлари ëрдамга юборилган экан. Шу ҳақда сўрамоқчи эдим. Нима ишларни қилишади улар?\n- Ака¸ сизлар олдин аккредитациядан ўтиб¸ кейин ëзма равишда мурожаат қилинглар¸ деди матбуот хизмати раҳбари Зоҳид Каримов.


Устозга эҳтиром шогирд зиммасидаги бурчдир – oliymahad.uz\nУстозга эҳтиром шогирд зиммасидаги бурчдир\nБиз сени барча одамларга фақат хушхабарчи ва огоҳлантирувчи қилиб юбордик.\nАллоҳ адолат ила туриб, албатта, Ундан ўзга илоҳ йўқлигига шоҳидлик берди. Фаришталар ва илм эгалари ҳам.\nИмом Қуртубий роҳматуллоҳи алайҳ айтадилар: “Ушбу оят илмнинг фазлига, уламоларнинг шарафли эканига далолат қилади. Чунки агар уламолардан кўра шарафлироқ бирор кимса бўлганида эди, Аллоҳ таоло Ўзининг исми ва фаришталарнинг исмига уламоларни қўшиб келтиргани каби уларни ҳам қўшиб келтирган бўлар эди”.\nУстоз муаллимларнинг мақоми энг шарафли мақом ҳисобланади. Ибн Жамоа роҳматуллоҳи алайҳ айтадилар: “Толиби илм барча ишларида устозига бўйинсуниши, унга худди бемор ўзини моҳир табибга топширгандек топшириши лозим бўлади. Шогирд доимо устознинг маслаҳатига юриши, унга эҳтиром кўрсатишга астойдил ҳаракат қилиши, унинг хизматини қилиш билан Аллоҳ таоло муқарраб бўлишга уриниши керак. Шогирд устозга итоатли бўлишни азизлик, уни улуғлашни фахру-ифтихор, унга тавозели бўлишни обрў мартаба деб билиши лозим”.\nЯъни, ушбу сўзлар олимларни муқаддаслаштириб юбориш эмас, балки уларни ҳурматлаш ва қадру-қийматлари қанчалар улуғ эканини англатиб қўйиш ҳисобланади.\nأَلَا لَا تَنَالُ الْعِلْمَ إِلَّا بِسِتَّةٍسَأُنْبِيكَ عَنْ مَجْمُوعِهَا بِبَيَانٍ\nذَكَاءٍ وَحِرْصٍ وَاجْتِهَادٍ وَبُلْغَةٍوَإِرْشَادِ أُسْتَاذٍ وَطُولِ زَمَانٍ\nДемак талаба илмни эгаллаши учун албатта устоздан илм ўрганиши ва унинг панду насиҳатларини қабул қилиши лозим. Зеро илм устоз қалбидан шогирд қалбига ўтадиган нурдир. Бу нур фақат устоз орқалигина ўтади.\nТолиби илм қуйидаги одобларга риоя қилиши лозим бўлади:\nИнсонларга умумий салом бериш билан бирга устозга яна алоҳида салом бериш;\nУнинг ҳузурида одоб билан ўтириш;\nУнинг ҳузурида қўл ё кўз билан ишора қилмаслик;\nУнга: “Фалончи сиз айтгандан бошқача айтди”, демаслик;\nУнинг ҳузурида ҳеч кимни ғийбат қилмаслик;\nУнга савол беришда хиралик қилмаслик, ва ҳакозолар.\nСабаъ сураси, 28-оят.\n507810cookie-checkУстозга эҳтиром шогирд зиммасидаги бурчдирno\nОлдингиШАРАФЛИ ВА МАСЪУЛИЯТЛИ ВАЗИФАКейингиУламоларни эъзозлаш тақводандир


Бугун: 06 Декабрь 2019 йил\nЯқин вақтларгача кўплаб давлатлар атом энергетикасига электр қувватини узилишларсиз етказиб беришнинг ягона варианти сифатида қараганди. Бироқ, ҳозирги пайтда гидроэлектростанцияларнинг ривожи анча самарали усул саналади – ўтган йилда гидроэнергетика жаҳондаги қайта тикланувчи электр қувватининг 63 фоизи ва умуман барча электр энергиясининг 17 фоизи билан таъминлаб берди. Бу соҳада Хитой, Канада ва Бразилия етакчиликни ушлаб турибди. Афтидан, яқин ўн йил ичида бошқа мамлакатлар ҳам қайта тикланувчи энергия салоҳиятига кўпроқ эътибор қаратишни бошлайди. Агарда муваффақиятга эришиладиган бўлса, инсониятни тоза ва қарийб бепул электр қуввати даври кутмоқда.\nҚуввати: 4 200 МВт\nАмериканинг энг катта атом станцияси бир неча шаҳарлар ва 4 млн кишини электр қуввати билан таъминлайди. Шуниси қизиқки, АЭС саҳрода жойлашган ва лойиҳачилар энергоблокларни яқин орадаги муниципалитетларнинг оқова сувлари ёрдамида совутишга мажбур бўлишди.\nҚуввати: 5 680 МВт\nГРЭС нефть гази ва табиий газда ишлайди. У дунёда қувват бўйича иккинчи ИЭС ва Россиядаги электр қувватини ишлаб чиқариш бўйича энг йириги саналади.\nҚуввати: 5 875 МВт\nАйни дамда станция дунёда катталиги бўйича бешинчи АЭС ҳисобланади. Умуман олганда, АЭС аввал Йонгван деб аталган. Бироқ, 2011 йилда балиқчилар мамлакат ҳукуматига петиция билан чиқишди – улар ўз маҳсулоти “хавфли” атом энергетикаси билан биргаликда қабул қилинишини исташмади.\nҚуввати: 5 900 МВт\nАйни дамда Ханулнинг қуввати Кореянинг бошқа АЭСи – Ханбит қуввати билан баробар. Бироқ, кореялик муҳандислар Ханулни яқин уч йил ичида янада “кучлироқ” қилиш ниятидалар ҳамда ўшанда у 8 700 МВт.ни ишлаб чиқара бошлайди\nҚуввати: 6 232 МВт\nШимолий Америкадаги энг йирик АЭСнинг қурилиши 1987 йилда тугаганди. Брюс АЭСи Гурон кўли қирғоғида жойлашган бўлиб, маҳаллий фуқаролар бундай қўшничиликка жиддий эътироз билдирмайди.\nҚуввати: 6 448 МВт\nБу йирик тўғонли гидроэлектростанция Янцзининг юқори оқимида жойлашган. ГЭС тўғоннинг қурилаётган поғонали шаршарасининг бир қисми ҳисобланади – Хитой лойиҳа якунида жуда кучли станциялар занжирини қўлга киритади, улар мамлакатга талаб этилувчи барча қувватни ишлаб чиқариши мумкин.\nҚуввати: 10 235 МВт\nВенесуэладаги электр қувватининг 65 фоизи айнан шу ГЭСдан етказиб берилади. Хавфли томони шундаки, станциядаги носозлик қарийб бутун давлатни қувватсиз қолдириши мумкин – 2013 йилда айнан шундай ҳолат юз берган. Ўшанда кучли ёнғин барча учта юқори вольтли линияга зарар етказган.\nOxirgi yangilash: 30 Октябрь 2019\n2019 Ортиқроқ 102050 одам.


Доналд Трампнинг президентлик сайловлари натижалари бўйича баҳслашиш учун навбатдаги уриниши ҳам муваффақиятсиз якунланди. Бу сафар Мичигандаги қонунчилик палатаси етакчилари Жо Байденнинг ғалабаси тасдиқлангач, буни шубҳа остига олмасликларини маълум қилишди.\n30 ноябрда ўтган президент сайловларидан кейинги илк кунларда Жоржияда Трамп етакчилик қилаётганди. Бироқ бюллетенлар қайта ишланиши давомида Байден 6 ноябр куни олдинга чиқиб олган. Штат сайлов комиссияси маълумотларига кўра, Байден Трампни 0,3 фоизга ортда қолдирган ва шу сабабли овозлар қайта ҳисоблаб чиқилган.\nБайденнинг ғалабаси 14 декабр куни сайловчилар ҳайъати томонидан расман эълон қилинади – ҳозирги ҳолатга кўра Байден 306 делегат овозига эга, Трампда 232 делегат овози бор – ғолиблик учун 270 овоз етарли ҳисобланади.\nБайденга овоз берган америкаликлар сони Трампга овоз берганлар сонидан 5,9 миллионга кўп.\nТрамп Байден ғолиб бўлган яна бир штат бўлмиш Пенсилваниядаги қонунчиларни ҳам Оқ уйга чақирмоқчи. Бу ҳақда унинг сайловолди кампанияси мулозимларидан бири CBS News учун берган интервьюсида маълум қилган. Аммо Трамп ҳали бундай учрашув санасини белгиламаган, АҚШ Ўрта Ғарби минтақасидаги штатлар, шу жумладан Мичиган ҳам душанба куни якуний натижаларни тасдиқлаши керак.\nЭкспертлар президент жамоасида Мичиган ва Пенсилваниядаги натижаларни ўзгартириш имкониятини деярли йўқлигини айтишмоқда.\nЖума куни Байден қонунчилик палатасидаги икки нуфузли шахс: Вакиллар палатаси спикери Нэнси Пелоси ҳамда Сенатдаги демократлар етакчиси Чак Шумер билан учрашиб, улар билан пандемиядан нисбатан кўп жабрланган оилалар ва кичик хусусий бизнес эгаларига ёрдам кўрсатиш имкониятларини муҳокама қилди.\nTwitter ижтимоий тармоғи маъмурияти амалдаги президент Доналд Трампнинг фикридан қатъи назар, АҚШ президентининг @POTUS расмий аккаунтини инаугурация куни Жо Байденга ўтказмоқчи. Бу ҳақда компания вакили Politico учун берган интервьюсида маълум қилган.\n@VP (вице-президент), @FLOTUS (АҚШнинг биринчи хоними), @whitehouse (Оқ уй) каби бошқа ҳукумат аккаунтлари ҳам Байден маъмуриятига ўтказилади.\nТрамп маъмуриятининг мавжуд хабарлари АҚШ Миллий архивлар ва ёзувлар маъмурияти томонидан архивланади.


Чўлпон музейи ташкил этилди\nХХ аср ўзбек адабиётида жадидчилик ҳаракати намояндаларининг ҳаёти ва ижоди алоҳида ўрин тутади. Бу давр миллатимиз учун Абдурауф Фитрат, Абдулла Қодирий, Абдулҳамид Чўлпон сингари маърифатпарвар зиёлиларни етиштириб берди. Афсуски, уларнинг тақдири мустабид тузум олиб борган зулмкорона сиёсат туфайли аянчли якун топди.\nБуюк адибимиз Чўлпон ижодида миллат ва халқ дарди, унинг илм-маърифатли бўлиши олий ўринни эгаллайди. У ўз даврининг етук намояндаларидан бири сифатида мустамлака сиёсатга қарши ошкора курашди. Жамиятда адолат, тенглик, тараққиёт ва маърифатнинг ҳукм суриши учун интилди, асарлари орқали, том маънода, истиқлол куйчисига айланди. Президентимиз таъбири билан айтганда, “...миллатимиз тақдирини, унинг бошига тушган фожиаларни, озодлик ва эркинлик қадрини ҳеч ким бу мумтоз шоиримиз каби юксак пардаларда куйлаган эмас”.\nИстиқлолга эришганимиздан сўнг адибнинг тарихий хотирасини тиклаш, ибратли умр йўли ва адабий меросини аслича ўрганишга эътибор кучайди. Шоирга атаб у туғилиб ўсган Андижонда боғ, ҳайкал ва ёдгорлик музейи барпо этилди, асарлари қайтадан нашр этилди. Айниқса пойтахтимиздаги Адиблар хиёбонида Чўлпон хотирасига атаб ўрнатилган ҳайкал шоир учун юксак эҳтиром намунаси бўлди, дейиш мумкин. Давлатимиз раҳбари ушбу хиёбоннинг очилиш маросимида маскандаги ҳар бир адиб ҳайкалини муайян олий ўқув юртига бириктириш орқали адибларимиз ижодини чуқур ўрганиш бўйича муҳим тавсияларни берган эди.\nУшбу эзгу ташаббус миллий адабиётимиз фидоийларининг ҳаёти ва ижодини янада кенг тарғиб қилишга йўл очди. Эндиликда Ички ишлар вазирлиги Академиясида яна бир маънавий-маърифий маскан – Чўлпон музейи фаолият бошлади.\nМузейга киришингиздан аввал адибнинг “Адабиёт надур?” мақоласида куюнчаклик билан қаламга олган сатрлари эътиборингизни тортади. Музей йўлагининг икки томонидан адиб хонадонига оид тарихий аёшлар, шоирнинг адабий меросига бағишланган турли рисолалар, Чўлпоннинг мустақиллик йиллари чоп этилган сайланма асарлари, миллий ҳунармандлик намуналари, уй-рўзғор анжомлари ўрин олган. Юқоридаги деворлар бўйлаб эса шоир ҳаёти ва ижодига оид маълумотлар, архив ҳужжатлари, Туркистон матбуоти саҳифаларида эълон қилинган мақола ва шеърлари, адибнинг жадидчилик ҳаракати уламолари билан олиб борган ёзишмалари, шунингдек қатағон даврига доир тергов материалларининг фотонусхалари ўрин олган. Уларни кўздан кечирар экансиз, музейнинг юқори қисмида кўркам ҳолда безатилган адибнинг рамзий ижод хонасига дуч келасиз. Мўъжазгина сандал устидаги лавҳ, фонус, дутор, ёзув машинкаси, патифон, девор бурчагига илинган дўппи ва яктак ўша давр руҳи ҳақида ёрқин таассурот қолдиради. Эътиборлиси, ушбу экспонатларнинг аксарияти бевосита шоир ва у яшаган давр билан чамбарчас боғлиқ.\nМузей пештоқидаги шоир сурати ва “Халқ” шеъридан олинган “Бутун кучни халқ ичидан олайлик, қучоқ очиб ҳалқ ичига борайлик!” мисралари ҳам яхлит композиция ҳосил қилган. Гўё, мустақиллик йўлида жон фидо қилган тараққийпарвар адиб шу икки мисра орқали ўзининг бир умрлик орзу-умидларини, эзгу мақсадларини ифодалагандай!\nДарқове, янги музей қошида замонавий “Инфокиоск” ўрнатилди. Томошабинлар ушбу қурилма орқали Чўлпон ҳаёти ва ижоди ҳақидаги маълумотлар, сайланма асарлари, ҳикоялари ва шеърларининг электрон нашрлари билан танишишлари мумкин. Шоир ҳақидаги маълумотлар базасини яратишда Андижон шаҳридаги Чўлпон музейи, пойтахтимиздаги Қатағон қурбонлари хотираси музейи билан яқин ҳамкорлик қилингани эътиборга молик.\n– Тоғам Абдулҳамид Сулаймонқул ўғли Чўлпон ҳақидаги тарихий маълумотлар кўп эмас, – дейди шоирнинг жияни Шарифа ая Мирзаходжаева. – Президентимиз Шавкат Мирзиёевнинг саъй-ҳаракатлари билан маъриатпарвар адибларимизнинг тарихий хотирасини тиклаш, ижодини ўрганишга катта эътибор қаратиляпти. Яқиндагина пойтахтимизда Адиблар хиёбонида барпо этилиб, ўнлаб адибларимиз қатори Абдулҳамид Чўлпон ҳайкали ўрнатилган эди. Эндиликда Академия қошида шоир музейи ташкил этилиб, фойдаланишга топширилибди. Бундан оиламиз аъзолари билан қувониб кетдик. Ушбу масканлар Чўлпон шеърияти мухлислари, тадқиқотчилар учун чинакам ижод мактаби бўлиб хизмат қилади.\nДарҳақиқат, “адабиёт яшаса – миллат яшайди!”. Улуғ адибимиз бошлаб берган маърифат йўли эса миллатимиз фидоийларининг адабий меросини ўрганиш, умр фаолиятини ёшларга ибрат сифатида кўрсатиш каби эзгу ҳаракатлар ила янги давр руҳи билан барҳаёт давом этмоқда. Демак, чўлпоншунослар учун очилмаган қўриқ бўлиб келаётган марралар ҳали олдинда...\n10 Июнь 2020 23


Нима учун муҳим? К витаминининг организм ва саломатликка фойдаси - Zamin.uz\nК витамини А, C ва E витаминларига қараганда унча машҳур бўлмаслигига қарамай, саломатлик учун бошқалардан кам бўлмаган фойдали ва муҳим саналади.\nК витамини ҳақида\nК витамин организм учун зарур бўлган озуқа моддаси ҳисобланади. У суякларни мустаҳкамлайди, кальций ва бошқа муҳим моддаларнинг ишлаб чиқарилишини жадаллаштиради ва қоннинг ивиш жараёнида ҳам муҳим рол ўйнайди. Ушбу витаминнинг икки хил К1 ва К2 тури бор. Биринчиси ўсимлик иккинчиси эса ҳайвон маҳсулотларида бўлади.\nНима учун фойдали?\nЮрак касалликлари ривожланишининг олдини олади\nКальций суяклар учун муҳим қон-томирлар учун эмас. К2 витамини артерияларда кальций тўпланишининг олдини олади ва бу орқали юрак қон-томир касалликларининг келиб чиқиш хавфини камайтиради.\nТишларни ҳимоя қилади\nОстеокалсин тишларни кариес ва бошқа зарарланишлардан ҳимоя қилувчи асосий ҳимоя ҳисобланади, К витамини унинг фаоллашишини таъминлайди.\nВақт ўтиши билан суяклар мўртлашиб боради, К витамин меъёрда бўлганда эса организмда кальций синтези фаол бўлади. Бунинг натижасида суяклар мустаҳкамланади ва чиқиш-синишлар хавфининг олди олинади.\nҚандай маҳсулотларда К витамини бўлади?\nУшбу витаминни БФҚ, яъни биологик фаол қўшимчалар кўринишида қабул қилиш ҳам мумкин, лекин таркибида К витамини бўлган маҳсулотларни таомномага киритиш ҳам фойдадан холи эмас. К витамин ёғда эрувчан бўлгани сабаб ҳам унинг организмга сингиши учун ёғлар зарур ҳисобланади.\nМасалан, исмалоқ мазкур витаминга бой маҳсулот, лекин унга ёғ қўшилмаса, қанча кўп миқдорда истеъмол қилинса ҳам самара бўлмаслиги мумкин. Карам, брокколи, салат барги, соя, қовоқ ва қорағат сингари маҳсулотлар ҳам К витаминининг манбайи. Ушбу маҳсулотларни таркибида омега-3 ва омега-6 ёғ кислоталари бўлган маҳсулотлар билан қўшиб истеъмол қилиш керак. Уларнинг умумлашмасидан тайёрланган таом нафақат мазали, балки фойдали бўлади. “Замин” янгиликларини “Telegram”да кузатиб боринг\nМуаммолар ҳақида атрофдагиларга сўзлаб бериш: Бу нима учун муҳим?\n5-08-2020, 19:55, Ҳаёт тарзи


TASHKENT CITY – ИШБИЛАРМОНЛАР ШАҲРИ – Go and See\nTashkent City – Тошкент шаҳрининг марказида қурилаётган замонавий шаҳарча. Уни “шаҳар ичидаги шаҳар” дея эътироф этишмоқда. Бу бежизмас. Ростдан ҳам бир шаҳарда яшаш учун неки зарур бўлса: ишхона, уй, сайлгоҳ, уй – ҳаммаси 80 гектарли ҳудудда мужассам бўлиши кўзда тутилган. Tashkent Cityда ана шундай ишбилармонлик марказлари, офислар, турар жойлар, парклар, ва бошқа ижтимоий объектлар жойлашмоқда.\nTashkent City Ўзбекистон тарихидаги илк халқаро ишбилармонлик марказидир. У фақат ўзбек сармоядорлари эмас, балки Туркия, Жанубий Корея ва Буюк Британия инвесторлари билан ҳамкорликда қурилмоқдa. Навоий шоҳ кўчаси, Ислом Каримов кўчаси, Фурқат кўчаси ва Олмазор кўчаси оралиғида жойлашган. Tashkent Cityнинг бир қисми қурилиб, ноябрь ойида фойдаланишга топширилди.\nИстироҳат боғ қисми – “Tashkent City Park” маҳаллий аҳоли учун ажойиб совға бўлди. Истироҳат боғи қуриб топширилгандан буён ҳар куни гавжум. У Тошкентдаги бошқа истироҳат боғларидан бутунлай фарқ қилади. “Tashkent City Park” Ўзбекистондаги энг йирик истироҳат боғи бўлиб, ҳудуди 18,6 гектар. Боғда 4500 дона дарахт, йирик сув ҳавзаси, фаввора, 7D кинотеатр, планетарий, мумли қиёфалар музейи жойлашган. Қисқача айтганда, дунёнинг энг номдор истироҳат боғларидан тўпланган ғоялар мажмуи дейиш мумкин.\nИстироҳат боғини айланиб юрган киши сеҳрли оламга тушиб қолгандек ҳис этади ўзини. Сабаби, ҳар қадамда янгидан-янги манзараларга дуч келади. Ҳар бир дарахт ва буталар ўзига хос ландшаф дизайнида шакл берилган. Ҳар бир ўриндиқ, йўлаклар, болалар ўйингоҳлари, бадантарбия майдонлари алоҳида дид билан ишланган. Одамлар “Tashkent City Park”га асосан кечки пайт кўпроқ тўпланишади. Сабаби, куй ва чироқ ёғдуларига ҳамоҳанг рақсга тушаётган мусиқали фаввора тунда ажойиб жозибага эга бўлади.\nTashkent Cityнинг яна бир алоҳида жиҳати унда Ўзбекистондаги илк осмонўпар бинолар қад ростлаётганидир. Аслида сейсмик жиҳатдан 40 қаватдан ортиқ бинолар қуриш мумкин бўлмаган Тошкентда ҳатто 50 қаватли иншоотлар қуриш кўзда тутилган.\nҲозирда бир-бирига кўприк билан уланган “Hilton” меҳмонхонаси Kongess-hall ўз ишини бошлади. “Gardens Residence”, “Nest One”, “Central Plaza”,“Hyper Partners Center” каби Марказий Осиёда ягона бўлган йирик объектлар қурилиши кутилмоқда.\nTashkent City хорижий ишбилармонлар яшаши ва ишлаши учун, айниқса, жуда қулай. Чункитурар жой бинолари ёнида болалар боғчаси, халқаро мактаб ва соғломлаштириш марказлари жойлашмоқда. 40 қаватли бинолар ичида офислар, квартиралар, меҳмонхона ва гипермаркетлар ўрин олади.\nҚисқача айтганда, Tashkent City мега лойиҳаси Тошкент шаҳрининг тараққиёт маркази, Осиёда ягона ишбилармонлик нуқтаси, хорижий ва маҳаллий инвесторлар истиқомат қиладиган замонавий шаҳарча бўлиши аниқ.


Рўзада мавжуд бўлган хусусият ундан бошқа нарсада йўқ. Нега деганда, рўзани Аллоҳ таоло Ўзига нисбат берган. Ҳадиси қудсийда Аллоҳ таоло айтади: «Рўза мен учун ва унинг ажру-савобини Ўзим бераман» (Имом Бухорий). Бу нисбатнинг ўзи унинг нақадар шарафли эканига кифоя этади, чунончи «Уйимни пок этинг» (Ҳаж сураси, 26-оят), деган каломида Каъба нисбатини ўзига хос этганидек.\nПискент тумани «Мулла Бўта Қози»\n3309 марта ўқилди\nДругие материалы в этой категории: « Рамазон рукнидан: рўзадорнинг ахлоқи\tРўза ва саломатик »


«Ўзбекистондаги энг яхши экспорт имкониятлари ва ритейл: сабзавот, мева, резавор ва ёнғоқлар» савдо конференцияси • EastFruit\nБош саҳифа › Янгиликлар › «Ўзбекистондаги энг яхши экспорт имкониятлари ва ритейл: сабзавот, мева, резавор ва ёнғоқлар» савдо конференцияси\nМуаллиф: EastFruit 20 Май 22 19 Май 22 1151\nEastFruit халқаро лойиҳаси мазкур лойиҳа амалга оширилаётган мамлакатларда мева-сабзавот бизнеси ва савдосини ривожлантиришга қаратилган қатор тадбирларни ўтказишда давом этмоқда. Айни дамда асосий эътибор Ўзбекистонга қаратилган. Июнь ойи бошида мамлакат қишлоқ хўжалиги соҳаси самарадорлигини оширишга қаратилган бир қанча тадбирлар ўтказилади. Хусусан, 2022 йилнинг 1 июнь куни Тошкент вақти билан соат 11:00 дан 14:00 гача “Ўзбекистон мева-сабзавот секторидаги энг яхши сармоявий нишалар” Миллий онлайн конференцияси бўлиб ўтади.\n2022 йилнинг 1 июнь куни Тошкент вақти билан соат 14:00 дан 15:30 гача “Боғдорчилик ва сабзавотчиликда юқори технологиялар: вертикал фермалар, дронлар, метеостанциялар, роботлар ва ҳоказо – бу инновацияларнинг Ўзбекистонга таъсири қандай?» деб номланган семинар бўлиб ўтади.\nТадбирлар цикли 2022 йилнинг 2 июнь куни Тошкент вақти билан соат 14:00 дан 15:30 гача бўлиб ўтадиган “Ўзбекистондаги энг яхши экспорт имкониятлари ва ритейл: сабзавот, мева, резавор ва ёнғоқлар” савдо конференцияси билан давом этади.\nТадбир ташкилотчилари – ФАО/ЕТТБнинг мева-сабзавот секторини ривожлантириш лойиҳаси, EastFruit ҳамда Fruit-Inform – инвесторлар, фермерлар, экспортёрлар, импортёрлар, улгуржи савдогарлар, супермаркетлар тармоқлари, банклар, маҳсулотни қайта ишлаш корхоналари, материал ва ускуна етказиб берувчиларни савдо конференциясида иштирок этишга таклиф қилади.\nТадбирда Ўзбекистонда илк бор мева-сабзавот маҳсулотлари чакана савдосини ўрганиш натижалари ҳамда уни ривожлантириш истиқболлари тақдим этилади. Савдо конференцияси спикерлари экспорт учун энг истиқболли мева, сабзавот ва ёнғоқлар рейтингини, шунингдек, даромад бўйича Ўзбекистондан ушбу маҳсулотларни экспорт қилишда энг жозибадор мамлакатлар рейтингини шакллантириш методологиясини очиб беради. Конференция давомида ўзбек ритейлининг ҳолати ва ривожланиш истиқболлари, импортёрлар тажрибаси, уларнинг харид қилинадиган маҳсулот сифатига қўядиган талаблари таҳлил қилинади.\nСпикерлар – ФАО инвестицион департаменти иқтисодчиси Андрий ЯРМАК, ФАО халқаро маслаҳатчиси Фёдор РЫБАЛКО, ФАО ва ЕТТБ халқаро маслаҳатчиси Катерина ПОБЕРЕЖНА.\nТақдимотлар мавзулари ва семинар дастури билан ушбу ҳавола орқали батафсил танишиш мумкин.\n“Ўзбекистондаги энг яхши экспорт имкониятлари ва ритейл: сабзавот, мева, резавор ва ёнғоқлар” мавзусидаги савдо конференцияси Zооm платформасида бўлиб ўтади. Конференцияда иштирок этиш бепул, фақат аввалдан рўйхатдан ўтиш шарт. Ушбу ҳавола орқали рўйхатдан ўтилади.\nАндрей ЯрмакимпортёрКатерина ПобережнаконференцияЎзбекистонФёдор Рыбалкочакана савдоэкспорт


Замонавий адабиётда ҳали-ҳамон турли тажрибалар давом этмоқда, ўқувчиларга хилма-хил йўналишлар ва услублардаги асарлар тақдим қилинмоқда. Швейцариялик таниқли ёзувчи Жианна Молинарининг ушбу китоби ҳам ана шундай изланишлар ҳосиласи ҳисобланади. Китобхон асарни ўқиб, ўзи учун янгидан-янги оламларни кашф этади, асарнинг оригинал услуби ва сюжетидан ҳайратга тушади. Ёзувчи бирорта сўзни беҳуда ишлатмайди, ҳар бир сўз, керак бўлса ҳар бир ҳарф остида ўзига хос рамз яширинган. Китоб адабиёт мухлисларига ҳақиқий совға бўлади деган умиддамиз.\nМуаллиф: Жианна Молинари\nНемис тилидан таржимон: Гулноз Набиева\nКўрилган сони: 3155\nбу ерда ҳамма нарса бўлиши мумкин, bu yerda hamma narsa bo'lishi mumkin\n«Танланган асарлар» 1-китоб (Маҳмудхўжа Беҳбудий) ХХ асрдаги миллий уйғониш даври адабиётининг буюк намоёндаси, миллат ходими М..


Ҳиротда шиа мусулмонлари норозилик намойиши ўтказди\nҲиротдаги шиалар намойиши.\nЮзлаб шиа мусулмон 3 январда Афғонистон ғарбида радикаль гуруҳлар томонидан зўравонлик ҳолатлари кўпайганига қарши норозилик намойиши ўтказди.\nУлар “Афғонистон душманларига ўлим” деган шиор остида зўравонликларда ҳалок бўлган яқинлари ва дўстларининг фотосуратларини кўтариб Ҳирот ҳокимиятига юриш қилди.\nЭрон билан чегарадош бўлган Ҳирот вилоятида сўнгги пайтларда шиа масжидларга ҳужумлар кўпайди. 1 январь куни содир этилган сўнгги ҳужумда эса масжид имоми ҳалок бўлган ҳамда беш номозхон яраланган.\nЖорий йил февралида расмийлар хорижий мадрасаларда таҳсил олаётган тожикистонликларнинг катта қисми (3758 кишидан 3571 нафари) юртга қайтарилгани ҳақида маълумот берганлар. Дин, аньана, тантана ва урф-одатларни мувоффиқлаштириш қўмитаси раҳбари Сулаймон Давлатзодага кўра, бу ёшлар қонунга зид равишда мамлакат хорижидаги диний ўқув юртларида таҳсил олган. Ўшанда мулозим хорижда яна 240 нафардан кўпроқ тожикистонлик талаба қолганини айтганди.


— Ўзбекистон Республикаси Президенти Шавкат Мирзиёев билан учрашиш шарафига муяссар бўлганимдан хурсандман.\nТуркманистон Президенти Гурбангули Бердимуҳамедов билан Ўзбекистон Президенти Шавкат Мирзиёевнинг очиқ, ишончли, дўстона муносабатлари мамлакатларимиз ўртасидаги ҳамкорлик ривожига асос бўлмоқда. Кенг қамровли, ғоят -самарали алоқалар халқларимиз манфаатларига хизмат қилмоқда.\nУчрашувда Шавкат Мирзиёев мамлакатларимиз ўртасидаги муносабатларни юқори баҳолади. Ўзбекистон Президентининг жорий йил март ва май ойларида Туркманистонга ташрифларида эришилган келишувлар ижроси таҳлил қилинди. Ўзаро ҳамкорликни янада ривожлантириш истиқболлари муҳокама этилди.\nСавдо-иқтисодий муносабатлар изчил ривожланмоқда. Бу борадаги саъй-ҳаракатлар, вазирлик ва хўжалик субъектлари ўртасидаги алоқалар қўллаб-қувватланмоқда.\nЎзбек ва туркман халқлари қардош, яқин қўшни. Бизнинг тарихимиз бир, тилимиз, қадриятларимиз муштарак. Бу маданий-гуманитар ҳамкорлик ривожида муҳим омил бўлмоқда. Таълим, санъат, маданият, спорт ташкилотлари, мамлакатларимиз ҳудудлари ўртасидаги дўстона алоқалар тобора мустаҳкамланмоқда.\nДелегациямизга кўрсатилган иззат-икромдан миннатдормиз. Мамлакатларимиз ва халқларимиз ўртасидаги ҳамкорлик ва қардошлик алоқалари янада мустаҳкамланишидан манфаатдормиз.\nМазкур рукндаги бошқа мақолалар: « Яқин қўшничиликнинг ёрқин намунаси\tПарламентимиз ҳақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак »


Тожикистонда 90 кг олтин ва 15 миллион доллар контрабанда иши бўйича учта божхона ходими ҳибсга олинди\nТожикистонлик божхоначиларнинг уч нафари мамлакатдан 90 килограмм олтин ва 15 миллион АҚШ долларини олиб ўтишга уринганликда айбланиб ҳибсга олинган. Ўтган йилнинг ноябрида Душанбе халқаро аэропортида ушбу ҳолатнинг олди олинди.\nТожикистон божхонаси ходими Раҳмонали Раҳимзоданинг 18 февралдаги матбуот анжуманида айтишича, ўтган йилнинг ноябрь ойида бир гуруҳ Афғонистондан Тожикистон орқали БААнинг Дубай шаҳрига Афғонистондан олтин ва пул олиб ўтмоқчи бўлган.\nУнга кўра, Қуйи Панж назорат-ўтказиш пунктида ишлаган учта божхона ходими «ҳужжатларни нотўғри ўрганганлик ва бепарволикда» айбланмоқда. Расмийнинг қўшимча қилишича, ушбу ишда жами Тожикистоннинг етти фуқароси иштирок этган, уларнинг барчаси ҳибсга олинган ва иш Бош прокуратура томонидан тергов қилинмоқда.\nАввалроқ, маҳаллий ОАВ Миллий хавфсизлик давлат қўмитаси томонидан олтин ва катта миқдордаги пулларнинг ноқонуний олиб ўтилишининг олдини олиш бўйича операция ҳақида хабар берган эди. Аммо 18 февраль куни ўтказилган матбуот анжуманида божхона хизмати вакиллари ҳибсга олиш Бош прокуратура ходимлари томонидан амалга оширилганлигини айтишди.\nҲибсга олинганларнинг, жумладан, божхона ходимларининг исм-шарифлари ҳозирча ошкор этилмаяпти. Баъзи оммавий ахборот воситалари илгари Шугнов олтин конининг собиқ раҳбарининг икки ўғли иштирок этгани ҳақида хабар беришган.


Киноакадемиклар "Оскар"га даъвогарларни эълон қилишди\n21:33 / 24.01.2017\nФото: AFP 2017/ Robin Beck\nШундай қилиб, киноакадемия сайтида эфирга узатилган махсус лавҳада даъвогарлар исм-шарифлари эълон қилинган. Рўйхатни актрисалар Бри Ларсон, Женнифер Хадсон, оператор Эмануэль Любецки, режиссер ва сценарийнавис Жейсон Райтман, япон актёри Кен Ватанабэ ҳамда киноакадемия президенти Шерил Бун Айзекс ўқиб берган. Демак, танишамиз:\nЭнг яхши эркак роли учун\nБу номинацияда актёрлар Кейси Аффлек ("Денгиз яқинидаги Манчестер"), Райан Гослинг ("Ла-ла-ленд"), Эндрю Гарфилд ("Виждон амри билан"), Вигго Мортенсен ("Капитан Фантастик") ва афроамерикалик Дензел Вашингтон ("Тўсиқлар") бош соврин учун кураш олиб боришади.\nЭнг яхши аёл роли учун\nЭмма Стоун, Натали Портман ва Мэрил Стрип киноакадемия томонидан ушбу совринга даъвогарлар сифатида қайд этилган. Улар билан бирга, Рут Негга ("Лавинг") ва франциялик Изабель Юппер ("У-аёл") ҳам рўйхатга киритилган.\n2017 йилги энг яхши режиссёр унвонига Дэмьен Шазелл ("Ла-Ла Ленд") ва Мэл Гибсон ("Виждон амри билан"), Барри Женкинс ("Ой нури"), Кеннет Лонерган ("Денгиз яқинидаги Манчестер") ва Дени Вильнёв ("Келиш") курашади.\nКинотанқидчилар бу борада 9та картинани танлашган. Булар: "Ла-Ла Ленд", "Шер", "Келиш" ва "Ой нури", "Виждон амри билан", "Фигурани яшириш", "Денгиз яқинидаги Манчестер", "Қандай бўлмасин" ва "Тўсиқлар" фильмларидир.\nХорижий тилдаги энг яхши фильм номинацияси учун Австралия, Дания, Эрон, Германия ва Швеция режиссёрлари ижодига мансуб фильмлар курашади.\nЭнг яхши тўлиқ метражли анимация фильми\nБу таснифда "Ҳайвонлар шаҳри" ва "Моана", шунингдек, "Кубо. Самурай ҳақида афсона", "Қизил тошбақа" ва "Қовоқча ҳаёти" мультфильмларидан бири танланади.\nБундан ташқари, иккинчи даражали энг яхши аёл ижрочи ва эркак актёр аниқлаб олинади. Шу билан бирга, энг яхши махсус эффектлар муаллифига ҳам киноакадемия соврини берилади.


Абдураҳим Пўлат: Сиёсий хайриячилик кампаниясини катта йўлга чиқардик - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n”Юзга юз минг” кампанияси - 12 January 2007\n05:01 - Абдураҳим Пўлат: Сиёсий хайриячилик кампаниясини катта йўлга чиқардик\nУшбу ёзувимни авваллари ҳам тилга олганим бир воқеани эслатишдан бошлайман.\n1988 йилнинг октябрь ойида “Оролни асраш” Комитетнинг мажлисида тарихимизда илк марта ўзбекларни митингга чақиргандим. Ўзбеклар “митинг” сўзидан ҳам қўрқишини билган учун уни митинг ҳам эмас, “Ленин майдонида мажлис ўтказиш” деб атаганман. Буни эсласам, ҳозир ўзим ҳам куламан. Аммо биз ўзбекларнинг аҳволи ўшанда шундай эди.\nМажлисда асосий нотиқ бўлган Ўзбекистон Компартиясининг собиқ биринчи котиби, тарихда биринчи марта Совет Иттифоқи Коммунистик Партияси Политбюросининг аъзоси даражасига кўтарилган ўзбек Нуриддин Муҳиддинов мендан кейин дарҳол минбарга қайта югуриб чиқиб, ўта эҳтирос билан шундай деган: “Бу ёш фан докторини огоҳлантирмоқчиман. Бундай гаплар билан келажагингизни барбод қилманг. Майдонда мажлис бўлармиди? Сиз халқни митингга чақирмоқдасиз. Ўзбек халқи ҳеч қачон митингга чиқмаган, чиқмайди. Бундай гапларни тўхтатайлик”.\nЎзбеклар кўп марта императорликлар қурган. Энг буюги Амир Темур Императорлиги. Аммо уларнинг ҳаммаси СССР каби императорликнинг олдида кичкина хонликлар эди. Ана энди қаранг, СССРдек императорликнинг биринчи даражали раҳбарлари қаторига кўтарилган одам нималар демоқда. Қолаверса, орадан 5 ой ўтар-ўтмас, ўзбекларни тарихимизда биринчи сиёсий митингга олиб чиқдим, тўғрироғи, олиб чиқдик, биз бирликчилар.\nЎзимга, ўзимизга ишонганим учун тарихимизда бўлмаган яна бир ишга ҳозир қўл урдик. Бу сиёсий хайриячилик анъаналарини яратиш эди. “Ўзбеклар митингга чиқмайди” лофлари остида тарбияланган бир қатор дўстларим “ўзбеклар сиёсий хайриячилик қилмайди, улар фақат тўй қилиш ва уй қуришни ўйлайди” деб, иш натижасиз қолишини башорат қилишди.\nХудоги шукрлар бўлсинки, улар ҳақ бўлиб чиқмадилар.\nОлдинги ёзувларимизда бир банк чеки ва бир неча “Money Order” воситасида АҚШдаги ҳисобимизга 300 доллар ва Швециядаги ҳисобимизга 600 Швед крони миқдорида хайрия пули келиб тушганини айтгандим. Воқеаларнинг ривожи шуни кўрсатдики, ташаббусимизни қўллаб қувватлайдиган ўзбеклар кўп экан. Шу кунларда йирик бир ўзбек бизнесменидан 1 минг доллар нақд пул (у пулни нимага сарфлаш кераклигини ҳам кўрсатган), янги фирма очиб яқинда иш бошлаган бир ўзбек иш одамидан 50 долларлик банк чеки ва бир неча исми номаълум одамлардан 30-40 долларлик “Money Order” чеклари олдик.\nУларнинг ҳаммаларига чуқур миннатдорчилик билдириш билан бирга, бу хайрия пуллари ҳозирги босқичда фақат ва фақат “Ҳаракат” журналининг тиражини ошириш ва уни транспортировка қилиш ишларига сарф қилинишини айтмоқчиман. Ҳаражатлар ҳисоб-китоб қилиб борилади ва керак бўлганида юзимизни очиқ қилиш учун уларни эълон қиламиз.\nЯна бир марта ҳамма ёрдамчиларимзга раҳмат дейиш билан бирга, ҳамма ўқувчиаримизга яна мурожаат қиламан: партияларга ёрдамчи бўлинг, шундагина улар халққа хизмат қиладилар.\n“Бирлик” фаоллари яратган “Ҳаракат” журнали ва шу номдаги сайтни юритаётган ташкилотларнинг банклардаги ҳисоб номерлари қуйидагича, шу адреслар орқали бизга ёрдам беринг:\nБизнинг қилган ишларимизни билган одамларга мурожаат қиламан. Миллатнинг ёрдамисиз мавжуд диктатурани енгиб бўлмайди. Биз бундай ишларга қодир эканлигимизни кўп марта исбoтладик. Масалани эртага чўзмасдан, миллатингиз олдидаги мажбуриятингизни бугун бажаринг, бизга ёрдам қўлини чўзинг.\nХолдаров Исроилжон - Ким кимдир? - Who is Who?


ЎЗБЕКИСТОН РЕСПУБЛИКАСИ ОЛИЙ СУДИКИССАВУРЛАР УЗОҚҚА БОРИШОЛМАДИ from\nКИССАВУРЛАР УЗОҚҚА БОРИШОЛМАДИ\nПул яхши нарсаю уни топиш ҳарна мушкулроқ-да. Пешона тер керак, ақл керак, фаросат керак. Мана шулар билан билакни шимариб, ишга киришилса, албатта, фойда бўлади. Аммо орамизда пул топишнинг бундай йўлини “оғир” билиб, қинғирликка қўл ураётганлар ҳам кўп учраб турибди.\nГулиасал “Пушкин” метро бекатигача “қочиб келди”. Шу бекатга иниб, киссавур шериги Ғуломнинг йўлини пойлади. Ичига ғулғула оралади. Кўп кутди. Ўзича ишнинг миси чиққанини тусмол қилган бўлди. Устига шериги Ғуломдан дарак бўлмади. Гулиасал чўчинди. Қинғирлиги фош бўлиши оқибатида ўзининг балога қолишини ўйлаб, тўрвасини ковлай бошлади.\nҚўрқа-писа тўрвадан қўл телефон чиқарди. Кейин нарироқда турган нозир — ҳуқуқни муҳофаза қилувчи орган ходимининг қаршисига борди:\n– Кечирасиз, кимдир телефонини тушириб қолдирибди. Топиб олдим. Ўғирлик қилди, деб ўйламанг. Мана, телефон, балки эгаси чиқиб қолар!..\nНозир ажабсиниб қўл телефонни олди:\n– Албатта, текшириб кўрамиз. Сизга катта раҳмат.\nГулиасал бекатда ортиқ туролмади. Қилган ишидан кўнгли бироз тинчланди. Аммо бу палла шериги Ғуломнинг аллақачон қўлга тушганидан бехабар эди. Гулиасалнинг хотиржамлиги узоққа чўзилмади. Уни тезда ҳуқуқни муҳофаза қилувчи орган ходимлари “йўқлади”. Шундагина ўтган воқеалар унинг кўз ўнгидан бир-бир ўтди…\n…Куз кунларининг бирида илгаридан тил бириктириб келган Ғулом билан Гулиасал “овга” отланди. Улар ишни ерости уловидан бошлашга қарор қилишди. Шу мақсадда “Буюк ипак йўли” метро бекатида пайдо бўлдилар. Кўрсалар, кассада одам гавжум. Биров бировга қиё боқмайди. Улар бу вазиятдан фойдаланиб қолмоқчи бўлишди. Бир четда навбат кутиб турган қизга яқин келган Ғулом унинг киссасида қиммат қўл телефон борлигини пайқади. Сездирмасдан қизнинг чўнтагига қўл солди. Одам кўп эди. Қиз ғафлатда қолаёзди. Ғулом ўзича ишни “хамирдан қил суғиргандек” битирди. Қўл телефонни олиб, қабатида турган киссафуруш шериги Гулиасалга узатди. Аммо шу пайт қиз сергак тортди. Чўнтагидан телефонини “ўғирлашган”ини пайқаб, бақириб қолди. Атрофда турган назоратчилар тезда воқеа жойида ҳозир бўлдилар. Афтидан қиз Ғуломни пайқади. Гулиасал қўрққаниданми, қувлигиданми ўзини йўловчилар орасига уриб, метрога тушди-ю жўнаб кетди…\nҒулом ҳам, Гулиасал ҳам қўлга олинди. Қўл телефон эгасига қайтарилди. Гулиасал зорланди:\n– Менга енгиллик беринг. Битта болам бор. Етмаганига касалмандман…\nСуд ишни батафсил ўрганди. Киссавурлар ҳам обдон эшитилди. Жиноятга яраша жазо тайин бўлди. Ғулом қилмишига яраша тўрт йил озодликдан маҳрум бўлган бўлса, Гулиасал мўмайгина жарима билан бирга беш йилга озодликдан чекланди.\nМирзо Улуғбек туман суди раиси\n2019 йил 28 май)\nХозирда сайтда – 160:\nмехмонлар – 148


ЎзА - Саховат – беназир қадрият\n02.02.2018 21:30 Чоп этиш версияси\nЎзбекистон “Адолат” социал-демократик партияси вилоят кенгаши томонидан ташкил этилган тадбирда халқ депутатлари вилоят ва туман Кенгашлари депутатлари, туман ҳокимлиги масъуллари, “Маҳалла” хайрия жамоат фонди туман бўлими ходимлари ҳамда партия фаоллари иштирок этди.\nМамлакатимизда нуронийларга меҳр-мурувват кўрсатиш, улар саломатлигини мустаҳкамлаш, ҳаёт тажрибаларидан фойдаланиш ва ёш авлодга ибрат қилиб кўрсатишга алоҳида эътибор қаратилаётгани таъкидланди.\n– Муассасамизда 150 нафар қария ва ногиронлар яшайди, – дейди Саховат уйи директори А.Омонов. – Бу ерда давлатимиз томонидан уларга барча шароит яратилган. Доимий равишда тиббий ва ижтимоий хизмат кўрсатиш, уларни тизимли асосда соғломлаштиришни ташкил этиш, ногиронларни зарур тиббиёт воситалари билан таъминлашга жиддий эътибор қаратилган. Малакали шифокорларимиз томонидан ҳар куни тиббий муолажалар олиб борилиб, бир йилда икки бор чуқурлаштирилган тиббий кўрикдан ўтказилади. Қарияларнинг кўнглини кўтариш мақсадида турли маданий-маърифий тадбирлар мунтазам ташкил этилади.\nТадбирда ҳомийлар томонидан кексалар учун дастурхон ёзилиб, ош тортилди. Муассаса фонди учун турли тиббий воситалар, дори-дармон ва кийим-кечаклар тарқатилди. Санъаткорлар ижросидаги куй-қўшиқлар барчага манзур бўлди.


Унда республикамиз ҳудудларида иқтисодиётнинг турли тармоқларида фаолият юритаётган мингдан зиёд тадбиркорлар хусусий секторни ривожлантириш соҳасидаги ислоҳотларнинг ҳаётбахшлиги ва самарадорлиги юзасидан ўз нуқтаи назарини билдириш баробарида, жойларда бизнес вакиллари дуч келаётган муаммолар ҳамда долзарб вазифаларни очиқ-ойдин баён қилди.\nТаъкидлаш жоизки, мамлакатимизда аниқ ва устувор мақсадларни қамраб олган Ҳаракатлар стратегияси амалиётга йўналтирилиши билан миллий иқтисодиётда тадбиркорлик тузилмалари иштирокини кенгайтиришга қаратилган бозор механизмлари татбиқ этила бошланди. Бизнес вакилларига давлат хизматлари кўрсатиш сифати, мақбуллиги ва шаффофлигини янада ошириш, уларнинг ҳуқуқ ва қонуний манфаатларини ҳимоя қилиш кафолатларини кучайтириш учун “ягона дарча” марказлари ҳокимликлар тузилмасидан Ўзбекистон Республикаси Адлия вазирлиги тасарруфига ўтказилди. Вазирлар Маҳкамаси ҳузурида Тадбиркорлик фаолиятини ривожлантиришни қўллаб-қувватлаш давлат фонди тузилди. Давлатимиз раҳбарининг “Бизнеснинг қонуний манфаатлари давлат томонидан муҳофаза қилиниши ва тадбиркорлик фаолиятини янада ривожлантириш тизимини тубдан такомиллаштиришга доир чора-тадбирлар тўғрисида”ги Фармонига мувофиқ, Савдо-саноат палатаси ишини тубдан ислоҳ қилишга киришилди. Давлат органлари томонидан ишбилармонлар фаолиятига асоссиз аралашувларнинг олдини олиш, хусусий мулк дахлсизлигини янада мустаҳкамлаш мақсадида Ўзбекистон Республикаси Президенти ҳузурида Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил институти жорий этилди. Валюта сиёсатининг либераллашуви эса тадбиркорларнинг ташқи иқтисодий фаолиятини жонлантиришга туртки берди.\n2018 йилнинг “Фаол тадбиркорлик, инновацион ғоялар ва технологияларни қўллаб-қувватлаш йили” деб эълон қилиниши Ўзбекистонда ишбилармонлик муҳитини янада яхшилаш бўйича бутунлай янги вазифаларни кун тартибига қўяди. Бу вазифалар яқинда қабул қилинган тегишли Давлат дастурида ҳам ўз ифодасини топган.\nИжтимоий сўровнинг кўрсатишича, тадбиркорлар ва фермерларимизнинг мутлақ кўпчилиги (84,7 фоизи) ўтган йилги фаолияти натижаларидан қониқади. Айниқса, Бухоро, Навоий, Қашқадарё ва Сурхондарё вилоятлари респондентлари шахсий бизнесидаги ютуқларидан мамнунлигини қайд этган.\nТадқиқотда қатнашган ишбилармонларнинг катта қисми (78,7 фоизи) ўз ҳудудларида бизнесни юритиш учун қулай шарт-шароитлар яратилган, деб ҳисоблайди. Ҳудудлар кесимида пойтахт респондентларининг 90 фоизи, Навоий вилояти вакилларининг 88 фоизи, андижонлик, жиззахлик тадбиркорларнинг 87 фоиздан ортиғи ана шундай фикрда. Сўровда қатнашган қорақалпоғистонлик ишбилармонларнинг ярми Оролбўйи ҳудудида улар учун мавжуд имкониятларни қулай деб ифодалаган бўлса, Сирдарёда 28 фоиз, Тошкент вилоятида 25,3 фоиз, Сурхондарёда 21,1 ва Хоразмда 20 фоиз респондент бизнес учун ўзлари яшаётган жойдаги шарт-шароитларни салбий баҳолаган.\nТаҳлиллар асносида аниқландики, сўралганларнинг кўпчилиги — 95,1 фоизи сўнгги бир йилда бизнес юритиш учун шарт-шароитлар “яхшиланди” ёки “аввалгидек яхшилигича қолди” деган фикрга таянадилар. Аммо Тошкент вилоятида 9,9, Сирдарё вилоятида 8 фоиз респондент ишбилармонлик муҳити “ёмонлигича қолди” ёки “ёмонлашди” дея жавоб берган.\nУмуман, тадбиркорлар ва фермерлар ўз ишини изчил ва самарали ташкил этиши учун қандай қулайликлар зарур? Бу масалада тадқиқот иштирокчиларининг 20,6 фоизи кредит олиш имкониятини таъминлаш, 8,5 фоизи сув, газ, электр ва иссиқлик таъминотини узлуксиз йўлга қўйиш, 6 фоизи солиқларни камайтириш кераклигини таъкидлайди. Сирдарёдан 50, Қашқадарёдан 46,5 ва Сурхондарёдан 42,3 фоиз сўралганлар кредит олиш билан боғлиқ муаммоларни илгари сурса, андижонлик ва наманганлик ишбилармонларнинг бир қисми энергия ресурслари ва сув таъминотида қатор қийинчиликларга дуч келишаётганини билдирган.\nСўров натижаларининг кўрсатишича, юртимизда тадбиркорлик субъектларини рўйхатдан ўтказиш қонунчиликда белгиланган муддат доирасида амалга оширилмоқда. Кўпчилик тадбиркорлар (69 фоизи) бу муддат 7 кундан ошмаслигини айтади.\n91,7 фоиз респондентларнинг фикрича, рухсатнома ва лицензия олиш жараёнлари ҳам етарлича шаффоф ҳамда ҳеч қандай норасмий тўловлар талаб қилинмайди.\nБироқ тадбиркорлик ёки фермерлик фаолиятини муваффақиятли олиб боришга халал бераётган муаммолардан ҳам кўз юмиб бўлмайди. Маҳаллий ҳокимият ва назорат органлари амалдорларининг бюрократик ёндашуви, коррупцияга оид ҳолатлар шулар жумласидандир. Чунончи, респондентларнинг 43,2 фоизи маҳаллий ҳокимликлар хизматларида коррупция иллати нисбатан кам, 5,7 фоизи эса кўп учрайди, деган хулосани берди. Тошкент вилоятидан 41,1 фоиз иштирокчи коррупция ҳолатлари мавжудлигини истисно қилмайди. Бундай қараш самарқандлик тадбиркорларнинг 31,4 фоизида кузатилса, сурхондарёлик респондентларнинг 26,8 фоизи айрим ҳолларда коррупцияга йўл қўйилаётганини инкор этмайди.\nМаҳаллий ҳокимият ва назорат органлари томонидан ўтказиладиган ортиқча текширишлар — бу ҳам тадбиркорнинг, содда қилиб айтганда, “тинкасини қуритадиган” вазият. Аҳамиятлиси, сўров иштирокчиларининг 78,6 фоизи сўнгги 12 ойда текширишлар сони сезиларли қисқарганини билдирди. Лекин хусусий сектор вакилларининг пойтахт вилоятида 55,6 фоизи, Наманган вилоятида 20,9 фоизи текширишлар кўпайганини келтирди.\nТадбиркор ва фермерларнинг 69,9 фоизи текширишларда аниқланган камчиликларни бартараф этиш бўйича маслаҳат хизмати кўрсатилишини мақбул жиҳатлардан санайди.\n2017 йилда айнан қайси давлат идоралари тадбиркорлар фаолиятига кўпроқ аралашганини аниқлаш мақсадида берилган саволга жавобан ҳокимликлар, солиқ хизматлари ва ички ишлар органлари вакиллари кўрсатилди. Қайд этилишича, улар, асосан, тадбиркорларнинг ишлаб чиқариш фаолиятига, қаерга ва кимга пул ўтказиш, ишлаб чиқариш биноларини ижарага олиш масалаларида кўпроқ таъсир ўтказмоқда. Бухоро, Қашқадарё ва Сирдарё вилоятларидаги респондентларнинг фикрига кўра, тадбиркорларнинг ишлаб чиқариш фаолиятига маҳаллий ҳокимликларнинг аралашиши кенг тарқалган. Жиззах ва Самарқанд вилоятлари, шунингдек, Қорақалпоғистон Республикаси бизнес вакиллари учун пулни кўчириш энг долзарб муаммодир.\nАлбатта, давлат бошқаруви ва назорат органлари томонидан бўладиган турли ғайриқонуний ҳаракатларга тўсиқ қўйиш учун ҳуқуқий саводхонлик жуда муҳим. Шу маънода, тадқиқот қатнашчиларининг 41 фоиздан зиёди ўз ҳуқуқларидан яхши хабардорлиги, 53 фоизи умумий жиҳатдан билиши, ҳар ҳолда, ёмон кўрсаткич эмас. Респондентлар юртимизда тадбиркорлар фаолиятини ва ҳуқуқий ҳимоясини таъминловчи зарур қонуний база шаклланганини тасдиқлайди. Ҳуқуқлари бузилган ҳолларда уларнинг 26 фоизи Ўзбекистон Республикаси Президенти виртуал қабулхонасига ёки Халқ қабулхоналарига, 29,7 фоизи прокуратурага, 13 фоизи маҳаллий ҳокимликларга, 9,3 фоизи судга, 4,8 фоизи эса бизнес-омбудсманга, 3,3 фоизи адвокатларга мурожаат қилган. Сўралганларнинг атиги 3,2 фоизи Савдо-саноат палатасига мурожаат этганидан англаш мумкинки, уларнинг мазкур тузилмага ишончи нисбатан паст даражада қолмоқда.\nТадқиқот хулосаларидан яна бири — мамлакатимизда ишбилармонлик муҳитининг янги сифат босқичига чиқишини респондентларнинг мутлақ кўпчилиги (98,5 фоизи) давлатимиз раҳбари олиб бораётган жадал суръатдаги ислоҳотлар билан боғлайди.\nИшбилармон доиралар вакиллари Фаол тадбиркорлик, инновацион ғоялар ва технологияларни қўллаб-қувватлаш йилида янада залворли ютуқларни қўлга киритишга умид қилмоқдалар. Уларнинг фикрича, жорий йилда замонавий техника ва юқори технологияларни жорий қилиш асосида ишлаб чиқаришни модернизациялаш ҳамда рақобатдош маҳсулотлар етказиб бериш учун имкониятлар тобора кенгаяди, мамлакатнинг экспорт салоҳияти юксалади ва шубҳасиз, халқимиз турмуш фаровонлиги ошади.\n«Ижтимоий фикр» жамоатчилик фикрини ўрганиш\nМазкур рукндаги бошқа мақолалар: « Қуролли Кучлар академиясига Россия ҳарбий делегацияси ташриф буюрди Хотин-қизларга оид давлат сиёсати — янги босқичда »


Юнусобод имоми: Турк актёрларига ошиқ ўзбек оналаридан гейлар туғилади! (видео)\nЎзбекистонда дояликни фақат аёллар қилиши керак, деган таклифи билан танилган Тошкентнинг Юнусобод туманидаги "Мирза Юсуф" жомеъ масжиди имом-хатиби Раҳматуллоҳ Сайфутдинов 2 март кунги жума ваъзида турк сериалларининг миллат генофондига ёмон таъсири ҳақида гапирган.\nИжтимоий тармоқларда ëйинланган бу ваъзида имом ўз қавмига хотинлар жинсий алоқа пайтида эри эмас¸ турк сериалларидаги чиройли эркакни хаëлига келтирса¸ бундай аёллардан "ҳаво ранг (гей) болалар" туғилади”, деган гапни уқтиради.\nЎзбек имомининг ушбу баёноти мамлакат матбуотида турк сериалларига қарши кампания бораётган бир пайтда пайдо бўлди. Ўтган ой “Севги изтиборлари” турк сериалининг "Зўр ТВ" хусусий телеканлаидаги намойиши охирига етмасдан тўхтатилган эди.\nОммавий ахборот воситалари мониторинги маркази бу сериал ўзбек менталитети, миллий анъаналар ва оилавий вадриятларга зидлиги ҳақида хулоса чиқарган. Турк сериаллари атрофидаги баҳсга янги жиҳат қўшган имом Раҳматуллоҳ Сайфутдинов ўз маърузасида уларнинг энди миллат менталитетини бузишдан ҳам ўтиб¸ ҳали онага қорнига тушмаган ҳомиланинг жинсий ориентациясини бузиши ҳақида гапиради.\nТошкентдаги "Дўмбиробод" жомеь масжиди имом-хатиби Шермурод Тоғай 6 март кунги суҳбатда Раҳматуллоҳ Сайфутдинов айтганларига қўшилишини айтди. "Ҳақиқатан ҳам эри билан бўладими¸ бошқа билан бўладими¸ ҳақиқий бор муҳаббатини эрига, оиласига қаратиш кераклиги ҳақида ҳадис бор. Жуфти ҳалоли билан яқинлик қилганда турли шайтоний нарсаларни ўйлашликдан сақланишлик ҳақида ҳам ҳадис бор", - дейди Шермурод Тоғай.


Мирза Азизовни даволашда хорижлик шифокорлар ҳам иштирок этган — ССВ – Газета.uz\nМирза Азизовни даволашда хорижлик шифокорлар ҳам иштирок этган — ССВ\nПублицист Шуҳрат Ризаев Ўзбекистон халқ артисти Мирза Азизовнинг саккиз кишилик хонада ётгани, яхшироқ шифохонага ўтказиш бўйича ундан ёрдам сўраганини маълум қилган эди. ССВ вазиятга ойдинлик киритиш мақсадида артистни даволаган шифокорлар ва унинг турмуш ўртоғи фикр-мулоҳазаларини эълон қилди. Таъкидланишича, Мирза Азизовни хорижлик, жумладан, охирги марта россиялик профессор-реаниматолог тиббий кўрикдан ўтказган ва шу асосда муолажалар қилинган.\n30 апрель 2021, 13:33 Сиёсат\nПублицист Шуҳрат Ризаевнинг Ўзбекистон халқ артисти Мирза Азизовнинг вафоти тафсилотлари баён қилинган мақоласи жамоатчилик орасида кўплаб муҳокамаларга сабаб бўлган эди. Ўшанда Ризаев 10 апрель куни тушдан кейин артистдан келган хабарни эълон қилган эди.\n«Ассалому алайкум Шуҳрат акажон! Менга кўп ёрдам бергансиз, яна бир ёрдам қилинг. 18 кундан бери коронавирусга чалиниб, Зангиотада ётибман. Саккиз кишилик хонада — «Ачавотта"ман гўё. Шовқин, бақир-чақир ичидаман. Кетиб қоладиганга ўхшайман. Бирон раҳбарларимизга айтинг, мени шароити тузукроқ жойга ўтказиб беришсин, аёлимни чақиришсин, менга Тожибар ўзи қарамаса, бошқа биров қарай олмайди», дейилган хабарда.\nСоғлиқни сақлаш вазирлиги матбуот хизмати вазиятга ойдинлик киритиш мақсадида Зангиота 2-сон юқумли касалликлар шифохонасида бўлиб, мутахассисларнинг фикрини ўрганди. Қолаверса, марҳумнинг яқинлари билан ҳам боғланган.\nМаълум бўлишича, марҳум М. Азизов Зангиота 2-сон юқумли касалликлар шифохонасига шу йилнинг 23 март куни мурожаат қилган. Беморда коронавирусга ПЗР тест таҳлили мусбат, ўпка тўқимаси 60−65 фоизгача зарарлангани ва сатурация даражаси 78−80 фоиз бўлгани учун беморнинг умумий аҳволи оғир деб баҳоланиб, шифохонанинг Б-блокидаги 2-реанимация бўлимига ётқизилган.\nРеанимация зали. Фото: ССВ.\nШифохона директори Дониёр Миразимов беморлар нима учун реанимацион залга жойлаштириши кераклиги ҳақида атрофлича тушинтириш берди. Унинг айтишича, шифохона реанимация бўлими 36 нафар беморга мўлжалланган 6 та залдан иборат. Бу жаҳон стандартларига мослиги айтилмоқда.\n«Бутун дунё шифохоналарининг реанимация бўлимларида бўлгани каби бир залда 6 нафар ўта оғир беморга реанимацион ва интенсив ёрдам кўрсатилади. Ҳар бир залда 1 та реанимацион пост ташкил қилинган бўлиб, 1 нафар реаниматолог шифокор, 2 нафар реанимация ҳамшираси, 1 нафар кичик тиббий ходим суткасига 3 сменада доимий равишда беморларни назорат қилиб туради», — деди Миразимов.\nЗангиота 2-сон юқумли касалликлар шифохонаси директори Дониёр Миразимов. Фото: ССВ.\nУнинг сўзларига кўра, бу тартиб нафақат Ўзбекистон балки хорижий давлатлар шифохоналарида ҳам жорий этилган.\n«Фақат бизнинг шифохонада эмас, балки дунёдаги энг етакчи клиникалар, масалан, Исроилдаги Ичилов маркази ва Ассута маркази, AҚШдаги Жонс Хопкинс университети шифохонаси ва Седарс-Синай тиббиёт мажмуаси, Германиядаги Мюнхен университети клиникаси ва Шарите тиббиёт мажмуаси, Жанубий Кореядаги Гачон тиббиёт университетининг Гиль шифохонаси ва Буюк Британиядаги Грейт-Ормонд-стрит шифохоналарининг реанимацион бўлимларида ҳам худди шундай тартиб жорий қилинган», — деди шифохона директори.\nМиразимов шуниндек, реанимацияга олинган бемор алоҳида хонага ўтказилса, бир қанча муаммолар юзага келишини ҳам қўшимча қилган.\n«Реанимацион залда биргина кардиомонитор қурилмаси орқали 6 та беморнинг кўрсаткичларини бир вақтнинг ўзида назорат қилиб туриш мумкин. Бундай беморларни алоҳида хонага жойлаштиришнинг қийинчилиги шундаки, агар беморнинг аҳволи оғирлашгудек бўлса, асосий мутахассислар унинг ёнига зудлик билан етиб бориши учун вақт кетиши мумкин. Бизни танқид қилувчи ҳамюртларимиз бундай вазиятда бир сониянинг ҳам аҳамияти бебаҳо эканини ўйлаб фикр билдирганлари яхши эди», — деди у.\nБундан ташқари, бир ой давомида Мирза Азизовни даволашга раҳбарлик қилган реанимация бўлими бошлиғи Бегали Ҳакимов артистга даво муолажалари хорижлик шифокорлар тавсияси асосида қилинганини айтди.\n«Шифохонамиздаги бошқа оғир аҳволда ётган беморлар қатори марҳум М.Азизовнинг ҳам аҳволи нафақат мамлакатимиздаги етакчи шифокорлар, балки жаҳоннинг соҳадаги энг нуфузли мутахассис олимлари томонидан ўрганилиб, керакли тавсиялар олиб турилди, — дейди Ҳакимов. — Хусусан, охирги марта Москва Соғликни сақлаш бошқармаси бош реаниматологи, профессор, тиббиёт фанлари доктори М.Н.Замятин ҳамда юртимизнинг етакчи профессорлари иштирокида бемор бевосита тиббий кўрикдан ўтказилиб, консультациялар ташкил қилинди. Уларнинг тиббий кўрсатма ва маслаҳатлари асосида интенсив даво муолажалари давом эттирилди».\nЗангиота 2-сон юқумли касалликлар шифохонаси 2-реанимация бўлими бошлиғи Бегали Ҳакимов. Фото: ССВ.\nТаъкидланишича, беморнинг турмуш ўртоғи Тожибар Азизованинг ҳолати 9 кунда, бошқа оила аъзоларининг ҳам соғлиги 7 кунда яхшиланиб, тузалгани учун уйига рухсат берилган. Кейинчалик Азизовнинг талабига кўра, турмуш ўртоғи унга қаровчи сифатида чақирилган.\n«Бироқ бемордаги юрак ишемик касаллиги, хафақон касаллиги 2−3 даражаси, қандли диабетнинг 2-тури, семизлик 2-даражаси каби ҳамроҳ касалликлар фонида унинг умумий аҳволи оғирлашиб борди. 5 апрель куни қайта ўтказилган МСКТ текширувида ўпка тўқимасининг зарарланиши 70−75 фоизга ошгани кузатилди», — деди реанимация бўлими бошлиғи.\nШу йилнинг 16 апрель куни олиб борилган интенсив даво муолажаларига қарамасдан, беморда клиник ўлим холати, яъни юрак фаолиятининг тўхташи кузатилган. Беморда ўтказилган реанимацион чораларга қарамасдан биологик ўлим ҳолати қайд этилган.\nХабарда айтилишича, беморда ўтказилган интенсив даво чораларининг ҳар бир босқичини унинг турмуш ўртоғи кузатиб борган.\n«Очиғини айтсам, мен фақат кўрган нарсаларимгагина ишонаман. Шу боис, умр йўлдошимнинг сўнгги кунига қадар ёнида бўлган инсон сифатида шуни ишонч билан айта оламанки, ушбу муассасада меҳнат қилаётган кичик ходимдан тортиб, ҳамшира, фельдшер ва шифокорларгача Мирза акамнинг соғайиб кетишлари учун юракдан ишлашди. Ишонинг, қўлларидан нима келса, қайси даво муолажаси зарур бўлса, амалга оширдилар», — деди Тожибар Азизова.\nРеанимация хали. Фото: ССВ.\nУнинг қўшимча қилишича, Мирза Азизов нозиктаъб шахс бўлган ва даволаниш вақтида тушкунликка тушиб қолган.\n«Раҳматли турмуш ўртоғим табиатан нозиктаъб инсон эдилар. Шифокорларнинг қатъий талабларига ҳам унча эътибор бермасдан, бироз эркалик қилганлари бор гап. Ўзлари „мендан оғир аҳволдаги беморлар ҳам соғайиб чиқяпти, менинг аҳволим ўнгланмаяпти“ деган гапни кўп айтдилар. Орадан бироз вақт ўтиб, ўйлаб кўрсам, шифокорларнинг талабларини сўзсиз бажарганимизда Мирза акамни сақлаб қолиш мумкинмиди, деган хаёлга бораман», — деди артистнинг турмуш ўртоғи.\nҚолаверса, у шифокор ва ҳамширалар ғамхўрлигидан бир умр миннатдорлигини маълум қилган.\n«Қанийди, шифохонага киришга имкон бўлсаю, ўша ердаги барча ҳамшира ва шифокорларни бир-бир бағримга босиб, уларга беминнат хизматлари учун раҳматлар айтсам», — дейди Тожибар Азизова.\nАввалроқ, Мирза Азизовнинг 25 кун реанимацияда бўлиб, коронавирус билан курашгани ҳақида ёзган эдик.


22:47 / 02.12.2016 4657 pdf Ўқиш режими + -\n«Байъат» сўзи луғатда «олди-сотди»ни англатади. Шариатда эса, байъат кишиларнинг Расулуллоҳ соллаллоҳу алайҳи васалламга итоат ҳақида берган аҳдномаларини ифода қилади. Бу аҳдномада ҳам аҳд берувчи шахс ўз итоати эвазига савобни сотиб олиш маъноси борлигидан «байъат» дейилган.\nРасулуллоҳ соллаллоҳу алайҳи васалламдан ке-йин у зотнинг халифаларига байъат қилиш одати бўлган. Кейинроқ маълум раҳбарлик маъносидаги улуғларга ҳам байъат қилиш тарқаган.\nБайъат Ислом ва Иймонда муҳим омил бўлганидан муаллиф «Ислом ва Иймон» китобида унга алоҳида боб очди. Бошқа муҳаддислар, жумладан, Имом Бухорий ҳам бу ҳақдаги ҳадисларни «Иймон китоби»да келтирганлар.\n«Албатта, Сенга байъат қилаётганлар, ҳақиқатда Аллоҳга байъат қилмоқдалар. Аллоҳнинг қўли уларнинг қўллари устидадир».\nШарҳ: Фатҳ сурасидаги бу оят Ҳудайбия сулҳи вақтида нозил бўлган. Расули акрам соллаллоҳу алайҳи васаллам бир минг тўрт юз нафар саҳобий билан умра қилгани Макка томон юрганлар. Маккага яқинлашганларида, мушриклар йўлни тўсишга тайёргарлик кўраётгани ҳақида хабар келган. Ҳудайбия деган жойда тўхталган. Икки тараф бир-бирига вакил юбора бошлаган.\nРасулуллоҳ соллаллоҳу алайҳи васаллам ҳазрати Усмон ибн Аффон розияллоҳу анҳуни юборганлар. У киши дараксиз узоқ қолиб кетганлар. Шунда «Мушриклар Усмонни ўлдиришибди» деган гап тарқалган. Вазият оғирлашиб, қуролли тўқнашув бўлиши муқаррарга ўхшаб қолган. Ана шундай нозик ва хатарли бир пайтда мусулмонлар Ислом йўлида фидокорлик аҳдини бериб, Расулуллоҳ соллаллоҳу алайҳи васалламга байъат қилишлари лозим бўлган. Пайғамбар соллаллоҳу алайҳи васаллам дарахт тагида туриб, байъат олганлар, Аллоҳ таоло ушбу байъатда иштирок этганлардан рози эканини эълон қилиб, оятлар нозил қилган.\nМазкур ояти каримани тўлалигича ўргансак мақсадга мувофиқ бўлар деган умиддамиз.\nАллоҳ тало Фатҳ сурасида айтади:\n«Албатта, сенга байъат қилаётганлар фақат Аллоҳнинг Ўзига байъат қилмоқдалар. Аллоҳнинг қўли уларнинг қўллари устидадир. Ким (байъатни) бузса, ўзига қарши бузади, холос ва ким Аллоҳга қилган аҳдига вафо қилса, унга тезда улкан ажр берилур» (10-оят).\nОяти каримада сўз Ҳудайбия сулҳидаги байъат ҳақида бораётганини англагандирсиз. Мушриклар ҳазрати Усмонни ўлдиришибди, деган миш-миш тарқалгандан сўнг Пайғамбар алайҳиссалом саҳобаи киромларни байъат қилишга чақирган эдилар. Ўша пайтда Расули акрам алайҳиссалом Самура дарахти остида ўтирганлари учун ҳам бу кун «шажара (дарахт) куни», байъатни эса «дарахт остидаги байъат» деб аталган.\nСаҳобалардан Маъқал ибн Ясар розияллоҳу анҳу: «Дарахт куни» Пайғамбар алайҳиссалом одамларнинг байъатини қабул қилар эдилар, мен эса у кишининг бошларида бир шохни кўтариб турар эдим, ўшанда бир минг тўрт юз киши эдик», деганлар.\nБиринчи бўлиб, Абу Синон ал-Асадий исмли саҳобий байъат қилганлар. Яъни, ҳар бир саҳобий Пайғамбаримиз алайҳиссаломни қўлларини тутиб туриб, уруш бўлиб қолса қочиб кетмаслик, дин йўлида жон фидо қилишга аҳду паймон берган. Ушбу ҳолатни Қуръони Карим ўзига хос услубда тавсиф қилмоқда. Пайғамбар алайҳиссаломга қўл бериб, аҳду паймон қилишни Аллоҳ таолога аҳду паймон қилиш–байъат қилишдан ўзга нарса эмас, деб тушунтирмоқда. Яъни, мабодо Пайғамбар алайҳиссаломнинг шахслари ғойиб бўлиб қолса ҳам, Аллоҳ ғойиб бўлмайди, аҳд-аҳдлигича қолади.\nИккинчидан, бу берилган байъат оддий байъат эмас, балки Аллоҳ таолонинг ўзига берилган улуғ байъатидир. Бас, шундай экан, бунга алоҳида эътибор билан қараш керак. Ким бу байъатни бузса, оддий байъатни бузган бўлмайди, балки Аллоҳга берган аҳдни бузган бўлиб, ўз зарарига улкан иш қилган бўлади. Албатта, бу байъатни бузилишидан Аллоҳ таоло зарар кўрмайди. Чунки, У беҳожат Зот. Зарарнинг барчаси байъатни бузган бандага бўлади. Ўша банда Аллоҳнинг ғазабига ва иқобига учрайди. Аллоҳ таоло бандалари орасидан вафо аҳлларини яхши кўради. Шунинг учун ҳам оятнинг охирида:\n«... ким Аллоҳга берган аҳдига вафо қилса, унга тезда улкан ажр берилур», дейилмоқда.\nПайғамбар алайҳиссаломга қилинган байъат Ислом уммати ҳаётида катта аҳамиятга молик амал ҳисобланишини ушбу оятдан билиб олсак бўлади.\nМуаллиф байъат Қуръонда борлигига далил қилиб келтираётган ушбу ояти карима ҳам ўша оятлар ичида бор эди. Бу оятда Аллоҳ таоло Ҳудайбияда Расулуллоҳга байъат қилиб, қўл берган одамлар, аслида Расулуллоҳ соллаллоҳу алайҳи васалламга эмас, Аллоҳга байъат қилганлари, байъат вақтида уларнинг қўлларини олган қўл Расулуллоҳники эмас, балки Аллоҳнинг қўли эканини баён қилмоқда. Бу жуда улуғ мартабадир.\nБайъат вақтида қўл ушлашиб туриб аҳд берилганидан тасаввуф аҳлида муриднинг шайхга устоз ва шогирдлик учун қилган байъатини «қўл бериш» дейилади.\n«Набий соллаллоҳу алайҳи васаллам атрофларида саҳобаларидан бир жамоа турганида:\n«Аллоҳга ҳеч нарсани ширк келтирмаслигингиз, ўғрилик қилмаслигингиз, зино қилмаслигингиз, болаларингизни ўлдирмаслигингиз, қўл ва оёқларингиз орасидан тўқилган бўҳтон келтирмаслигингиз ва маъруф ишда осий бўлмасликларингиз ҳақида менга байъат қилинг. Бас, сиздан ким бунга вафо қилса, унинг ажри Аллоҳнинг зиммасидадир. Ким ўшалардан баъзи нарсани қилиб қўйиб, дунёда уқубатини олган бўлса, бу унинг учун каффоротдир. Ким ўшалардан баъзи нарсани қилиб қўйсаю, сўнгра Аллоҳ уни сатр қилган бўлса, у Аллоҳга ҳавола. Хоҳласа, уни афв қилади, хоҳласа, иқобга олади», дедилар. Бас, биз у зотга ана шу ҳақида байъат қилдик».\nШарҳ: Бу ҳадисни Убода ибн Сомит розияллоҳу анҳу ривоят қилмоқдалар. У киши билан танишмиз.\nУшбу ҳадис байъат ҳақидаги энг машҳур ҳадислардан биридир. Чунки, ҳадиснинг ровийи байъат тарихининг биринчи кунидан бошлаб, Расулуллоҳ соллаллоҳу алайҳи васаллам олган барча байъатларда иштирок этиш бахтига муяссар бўлган улуғ саҳобий Убода ибн Сомит розияллоҳу анҳудирлар.\nҲижратдан олдинги ҳар ҳаж мавсумида Расулуллоҳ соллаллоҳу алайҳи васаллам ҳажга келган қабилаларга ўзларини таништириб, уларни Исломга чақирар эдилар. Бир мавсумда у зот алайҳиссалом Минодаги тош отадиган «Ақаба» номли жойда Ясриб (Мадина)дан келган Хазраж қабиласига мансуб кишиларни учратиб қолиб:\n«Ўтирсангиз, сизга гапим бор эди», дедилар. Улар:\n«Хўп», деб ўтиришди. У зот соллаллоҳу алайҳи васаллам уларни Аллоҳга чақирдилар. Уларга Исломни арз қилиб, Қуръон тиловат қилиб бердилар. Улар янги пайғамбар чиқиши, унинг сифатлари ва чиқиш вақти яқинлашиб қолгани ҳақида яҳудийлардан эшитган эдилар. Бир-бирларига:\n«Бу, ўша пайғамбар-ку, яҳудийлар биздан ўзиб кетмасинлар», дедилар. Пайғамбаримиз соллаллоҳу алайҳи васалламнинг чақириқларини қабул қилиб, Исломга кирдилар.\nУлар юртларига қайтиб бориб, Ислом хабарини ҳамма томонга тарқатдилар. Келаси йили ўн икки киши келиб, Расулуллоҳ соллаллоҳу алайҳи васаллам билан «Ақаба»да учрашдилар.\nУшбу ҳадисда зикр қилинган Расулуллоҳ соллаллоҳу алайҳи васаллам атрофидаги жамоа, ўшалар эди. Ўша ўн икки кишининг бирлари, ҳадиснинг ровийлари Убода ибн Сомит розияллоҳу анҳу эдилар. Расулуллоҳ соллаллоҳу алайҳи васаллам улардан ушбу ҳадисда зикр этилган байъатни олдилар. Устоз сўрашган эди, Мусъаб ибн Умайр розияллоҳу анҳуни устоз қилиб, қўшиб бердилар. Янаги мавсумгача Ясрибдаги ҳар бир уйга Ислом кириб борди, келаси йилда етмиш уч эркак, икки аёл келиб, мусулмон бўлдилар. Расулуллоҳ соллаллоҳу алайҳи васаллам улар билан кечаси яширинча учрашганлар. Улар кўп бўлганлари учун, байъат учун ичларидан «нақиб»лар сайлашни топширдилар.\nУбода ибн Сомит розияллоҳу анҳу ўша сайланган нақиблардан бири эдилар. Улар Расулуллоҳ соллаллоҳу алайҳи васалламга енгилу оғир пайтда қулоқ осиб итоат қилишга, амри маъруф, нахйи мункар қилиш, доимо ҳақ гапни айтиш, Аллоҳнинг йўлида маломатчининг маломатидан қўрқмаслик, агар Ясриб (Мадина)га келсалар, Расулуллоҳ соллаллоҳу алайҳи васалламга нусрат бериш, у зотни ўзларини, аёлларини ва болаларини ҳимоя қилган нарсадан ҳимоя қилиш ҳақида байъат қилдилар. Расулуллоҳ соллаллоҳу алайҳи васаллам уларга бу ишлар эвазига жаннат мукофот бўлишини хабарини бердилар. Ушбу байъат «иккинчи Ақаба байъати» деб номланади.\nМазкур байъатдаги нусрат бериш ваъдаси–аҳди учун мадиналик мусулмонлар «Ансорий» (нусрат–ёрдам берувчилар) номини олганлар.\nКейинроқ Маккадан ҳижрат қилиб келган муҳожира аёллардан ҳам Расулуллоҳ соллаллоҳу алайҳи васаллам алоҳида байъат олганлар. Бу ҳақда Қуръони Каримда оятлар ҳам бор. Бу байъат «аёллар байъати» деб номланади.\nҲудайбияда эса, аввал зикр қилганимиздек, дарахт тагидаги байъат – розилик байъати бўлди. Убо-да ибн Сомит розияллоҳу анҳу бу байъатда ҳам иш-тирок этдилар. Ушбу биз ўрганаётган ҳадиси шарифда «биринчи Ақаба байъати» ҳақида сўз кетмоқда.\nҲадиснинг аввалида унинг қандай ҳолда бўлганини аниқ васф қилиш мақсадида ровий:\n«Набий соллаллоҳу алайҳи васаллам атрофларида бир жамоа саҳобалари турганида», демоқда.\nБу жамоа, аввал зикр қилинганидек, ўн икки кишидан иборат бўлиб, ичларида Убода ибн Сомит розияллоҳу анҳу ҳам бор эдилар. Ҳодиса Минодаги Ақабада–шайтонга тош отадиган жойда бўлиб ўтган.\nРасули акрам соллаллоҳу алайҳи васаллам мусулмон бўлиб, у зотнинг раҳбарликлари остидаги Ислом жамоасида яшашга қарор қилган мазкур кишиларга, аввало, нималарга аҳд беришларини баён қилиб бердилар. Бу нарсалар қуйидагилардан иборат эди:\n1. «Аллоҳга ҳеч нарсани ширк келтирмаслигингиз...»\nЯъни, Аллоҳнинг ваҳдониятига иймон келтириш ҳақида аҳд беринг. Иймоннинг асли, Исломнинг асоси шудир. Шунинг учун ҳам, бу ҳамма нарсадан олдин зикр қилинди. Тавҳид бўлмаса, бошқа бирор нарсанинг бўлиши мумкин эмас. «Ҳеч нарсани» деганлари умумийликни ифода қилади. Баъзи бир одамлар ўйлаганидек ширк фақат бут ёки санамга чўқинишдан иборат эмас. Ширкнинг турлари жуда кўп. Хулоса қилиб айтганда, банда Аллоҳнинг ибодати қолиб, бошқанинг ибодатини, Аллоҳнинг айтгани қолиб, бошқанинг айтганини қилганда Аллоҳга ширк келтирган бўлади.\n2. «Ўғрилик қилмаслигингиз...».\nЯъни, ҳеч нарсани ўғриламаслигингиз ҳақида аҳд беринг. Аллоҳга ширк келтирмаслик ҳақидаги аҳддан кейин бевосита ўғрилик қилмаслик келиши, бу жиноятнинг нақадар разил эканини ва ўша вақтда энг зарур ишлардан бири, ўғриликка қарши кураш масаласи бўлганини кўрсатиб турибди.\n3. «Зино қилмаслигингиз...».\nБу ҳам худди ўғриликка ўхшаб, инсониятга катта зарар етказадиган гуноҳлардан бири. Ўғрилик ҳақида айтилган гаплар зинога ҳам тегишли. Мулоҳаза шуки, кўпгина ҳадисларда ўғрилик билан зино ушбу тартибда зикр қилинади.\nБу икки гуноҳи кабирада кўпгина муштаракликлар борлиги учун шундоқ қилинган бўлса керак.\n4. «Болаларингизни ўлдирмаслигингиз...».\nЎша вақтда одамларда очликдан қўрқиб, ўғил-қизларини ўлдириш одати бор эди. Ор-номусдан қўрқиб, урушда қўлга тушиб қолса чўри бўлади, деб қизларни ўлдириш одати бор эди. Ислом ўзининг дастлабки кунлариданоқ бунга қарши чиқди. Мана, Расули акрам биринчи байъатда энг муҳим масалалар ичида ўз саҳобаларидан болаларини ўлдирмаслик ҳақида аҳд олмоқдалар.\n5. «Қўл ва оёқларингиз орасидан тўқилган бўҳтон келтирмасликларингиз».\nХудди шу ибора «аёллар байъати» ҳақидаги оятда ҳам келган. Унда аёлларнинг зинодан бола топиб, эрига: «Сендан бўлди», деб бўҳтон қилиши маъносида ишлатилган. Бу ерда эса, умуман, киши томонидан бўҳтон нарса содир бўлмаслиги маъносида ишлатилмоқда. Бўҳтон, уни эшитган одам даҳшатга тушадиган даражадаги очиқ-ойдин ёлғондир. Исломда ёлғончилик қанчалик қаттиқ қораланишини шундан билиб олса ҳам бўлади.\n6. «Маъруф ишда осий бўлмасликларингиз...».\nМаъруфнинг маъноси «танилган», дегани. Бу ерда, шариатда маълум ва маъруф бўлган ишда осий бўлиб юрмаслигингиз, деган маънодадир.\nЭътибор берадиган бўлсак, Пайғамбаримиз соллаллоҳу алайҳи васаллам байъат учун шарт қилиб қўйган олти нарсанинг бештаси Исломдан олдинги жоҳилият тузумининг қабиҳ ишларидан халос бўлишга оид ишлардир. Бош масала–жоҳилиятнинг асосий муаммоси ва балоси ширкдан халос бўлиш. Шунингдек, ўша даврнинг энг разил ижтимоий балолари бўлмиш ўғрилик, зинокорлик, ўз боласини ўлдириш, бўҳтон тўқишлардан халос бўлишдир.\nБу ўз навбатида Ислом аввал кишиларни жоҳилиятга оид нарсалардан поклаб олишга ҳаракат қилганини кўрсатиб турибди. Ширкни тарк этиб, мўмин бўлиш, мушриклик сифатларини ташлаб, мўминлик сифатлари билан сифатланиш биринчи галдаги вазифа бўлган. Ундан кейин маъруф ишларни бажариш вазифа қилиб қўйилган. Албатта, аҳд бериш бир гап, унга вафо қилиш алоҳида бир масала. Баъзилар аҳдга вафо қилишлари мумкин, айримлар бунга тўлиқ эришолмайди.\nЯна бошқа ҳолатлар юзага чиқиб қолиши мумкин. Ана шуларни эътиборга олиб ҳадиснинг давомида Пайғамбаримиз соллаллоҳу алайҳи васаллам бу ҳақда ҳам баёнот бериб, қуйидагиларни айтмоқдалар:\n«Бас, сиздан ким бунга вафо қилса, унинг ажри Аллоҳнинг зиммасидадир».\nЯъни, кимки байъатдаги нарсаларга тўлиқ амал қилса, ажри-савобини Аллоҳнинг Ўзидан олади.\n«Ким ўшалардан баъзи нарсани қилиб қўйиб, дунёда уқубатини олган бўлса, бу унинг учун каффоратдир».\nЯъни, гуноҳнинг ювилишидир. Ким байъатда зикр қилинган, ман этилган нарсаларни қилиб, гуноҳкор бўлиб қолсаю, бу дунёда гуноҳига яраша шаръий жазо олган бўлса, гуноҳи ювилади. Албатта, диндан қайтиб муртад бўлган кимсанинг ҳукми бундан мустасно. Муртад шаръий ҳукмга биноан ўлдирилади. Лекин кофир ҳолида кетади. Бу билан унинг кофирлик гуноҳи ювилмайди. Чунки Аллоҳ таоло Қуръонда ширкни кечирмаслигини қатъиййан айтиб қўйган.\n«Ким ўшалардан баъзи нарсани қилиб қўйсаю, Аллоҳ уни сатр қилган бўлса, у Аллоҳга ҳавола».\nЯъни, биров бир гуноҳни қилди. Ҳеч ким билмади, сирлигича қолиб кетди, Аллоҳ унинг айбини беркитди. Ундоқ одамнинг иши Аллоҳ таолога ҳавола қилинади. Аллоҳ таоло, хоҳласа, уни афв қилади, хоҳласа иқобига олади.\nРасулуллоҳ соллаллоҳу алайҳи васалламдан бу гапларни эшитиб, Убода ибн Сомит ва у кишининг шериклари бу шартларга рози бўлдилар ва Пайғамбаримиз соллаллоҳу алайҳи васалламга байъат қилдилар. Бу ҳақда у киши:\n«Бас, биз у зотга ана шу ҳақида байъат қилдик», дейдилар.\n1. Байъатнинг шариатдаги муҳим омил бўлгани.\n2. Мусулмон одамнинг ёмонликлардан қайтиб, яхшиликларни қилишга аҳд бериши кераклиги.\n3. Ширкдан узоқ бўлиш энг зарур нарса экани.\n4. Ўғрилик энг ёмон гуноҳлардан экани.\n5. Зино энг ёмон гуноҳлардан экани.\n6. Ёлғон-бўҳтон энг ёмон гуноҳлардан экани.\n7. Осийликдан сақланиш зарурлиги.\n8. Гуноҳига яраша шариатда кўрсатилган жазони олган одамнинг гуноҳи ювилиши.\n9. Гуноҳи бекилиб, шаръий жазо олмай қолган одамнинг иши Аллоҳ таолога ҳавола қилиниши.\nИкки Шайх келтирган бошқа бир ривоятда:\n«Биз Расулуллоҳга, қийинчилигу осонликда, ғайрат келиб тургандаю малол келиб турганда, ўзимиздан бошқани устун қўйилганда ҳам қулоқ осиб, итоат қилиш, ишни ўз аҳлидан низо қилмаслик, қаерда бўлса ҳам Аллоҳ учун маломатчининг маломатидан қўрқмасдан ҳақни гапириш ҳақида байъат қилдик», дейилган.\n«ва ишни ўз аҳлидан низо қилмаслигимиз ҳақида. У зот:\n«Магар очиқ-ойдин куфр кўрсангиз ва сизда Аллоҳ томонидан бурҳон-ҳужжат бўлса...», дедилар», дейилган.\nШарҳ: Муаллиф бу қўшимчани аввалги ҳадисни тўлдириш шаклида келтирмоқда.\n«Икки Шайх»дан мурод, Имом Бухорий ва Муслим эканлиги маълум ва машҳур. Бу икки буюк муҳаддис Убода ибн Сомит розияллоҳу анҳудан байъат ҳақида бошқа ривоят ҳам келтирганлар. Унда Убода ибн Сомит розияллоҳу анҳу ушбу юқорида келтирилган маъноларни айтган эканлар. Бунда аввалгисидан бошқача шартлар бор:\n1. «Қийинчилигу осонликда, ғайрат келиб тургандаю малол келиб турганда, ўзимиздан бошқани устун қўйилганда ҳам қулоқ осиб итоат қилиш».\nАлбатта, бу қулоқ солиб итоат қилиш Расулуллоҳ соллаллоҳу алайҳи васалламга ва мусулмон раҳбарларга бўлади. Бу шарт ҳар бир жамият учун жуда зарур. Бошлиққа қулоқ осиб итоат қилинмаган жойда тартиб-интизом, муваффақият бўлмайди. Шунинг учун ҳам, Исломда бу нарсага катта аҳамият берилган.\n2. «...ишни ўз аҳлидан низо қилмаслик».\nСаҳобаи киромлар истилоҳида ишбошилик «иш» деб юритилган. «Бу иш ҳақида сўровдим, бу иш тўғрисида гап юритадиган бўлсак», каби ибораларда ишбошилик кўзда тутилган. Бу ерда ҳам, бу ишни ўз аҳлидан низо қилмаслик, деганда ишбошиликни топширилган одамдан олиш учун талашиб-тортишмаслик маъноси чиқади. Чунки агар шундоқ бўлмаса, талабгорлар кўпайиб, мансаб учун уруш-жанжал авжга чиқиши мумкин.\n3. «Қаерда бўлсак ҳам, Аллоҳ учун маломатчининг маломатидан қўрқмасдан ҳақ гапни гапириш...».\nБу мусулмончиликнинг кўзга кўринган фазилатларидан биридир. Қаерда бўлса ҳам, ҳеч нарсадан қўрқмасдан, Аллоҳ учун фақат ҳақ гапни айтиш–чин мусулмон одамнинг сиймоси. Аллоҳ розилиги ана шундай топилади. Шунинг учун ҳам, бу нарса Расулуллоҳ соллаллоҳу алайҳи васалламга қилинган байъат шартларига қўшилган.\nУбода ибн Сомит розияллоҳу анҳудан қилинган яна бир ривоятда халифалик ишини низо қилмаслик тўғрисидаги шартдан кейин Расулуллоҳ соллаллоҳу алайҳи васаллам:\n«Магар очиқ-ойдин куфр кўрсангиз ва сизда Аллоҳдан бурҳон-ҳужжат бўлса», деганлар.\nЯъни, агар очиқ-ойдин куфрнинг содир бўлганини кўрсангиз ҳамда сизда бунга кучли ва аниқ ҳужжат бўлса, низо қилсангиз бўлади, деганлари. Бошқа хатолар юз берса, мусулмонлар насиҳат қиладилар, хатони очиқ кўнгил билан кўрсатадилар. Буни қабул қилиши керак.\n«Мен Расулуллоҳ соллаллоҳу алайҳи васалламга намозни тугал адо этиш, закот бериш ва ҳар бир мусулмонга насиҳат қилиш ҳақида байъат қилдим».\nШарҳ: Бу ҳадиси шариф Жарир ибн Абдуллоҳ розияллоҳу анҳудан ривоят қилинмоқда. У киши билан танишиб олайлик:\nЖарир ибн Абдуллоҳ ибн Жобир Бажалий, кунялари Абу Амр. Ҳижратнинг 10-йили, Расулуллоҳ соллаллоҳу алайҳи васаллам вафотларидан қирқ кун олдин Исломга кирдилар. У киши қавмларининг саййиди бўлганликлари учун Расулуллоҳ соллаллоҳу алайҳи васаллам ўша Исломга кирган вақтида «келса, ҳурмат қилинглар», деб марҳамат қилдилар. Ироқда, Қодисияда ва бундан бошқа жойлардаги урушларда иштирок этдилар. Бажала аҳли тафриқага тушганида, Умар ибн Хаттоб розияллоҳу анҳу уларни жамлаб, Жарирни бошлиқ этиб тайинладилар. Бундан ташқари Расулуллоҳ соллаллоҳу алайҳи васаллам у кишини «Хулоса» номли бутни бузиш учун юбордилар. У киши бутларни ўтда ёқиб юбордилар.\nРасулуллоҳ соллаллоҳу алайҳи васалламдан кўп ҳадислар ривоят қилдилар. У кишидан ўғиллари Абдуллоҳ, Мунзир, Иброҳим ва Қайс ибн Ҳозим, Абу Воил, Абу Зуръата ибн Амр ибн Жарир ва бошқалар ривоят қилишди.\nЖарир ибн Абдуллоҳ розияллоҳу анҳу 50-ҳижрий йилда вафот этганлар.\nБу ҳадиси шарифдан Исломдаги уч муҳим иш ҳам баъзи бир байъатлардан қўшилганини билиб олмоқдамиз.\n1. Намоз Исломнинг асосий беш рукнидан бири. Диннинг устуни. У қоим бўлса, дин қоим бўлади.\n2. Закот Исломнинг асосий беш рукнидан бири. Ҳар бир жамиятда иқтисодий масалаларни тўғри ҳал қилишнинг асосий гарови.\n3. Ҳар бир мусулмонга яхшилик йўлида насиҳат қилиш. Ҳар бир жамиятнинг ижтимоий алоқаларини тўғри йўлга қўйишнинг асосий омилларидан бири.\nУшбу ҳадиси шарифдан олинадиган фойдалар, унинг ҳикмати ва аҳамияти очиқ-ойдин кўриниб турибди.\n«Қачонки Расулуллоҳ соллаллоҳу алайҳи васалламга қулоқ осиш ва итоат қилиш ҳақида байъат қилсак, сизга, тоқатларингиз етган нарсада», дер эдилар».\nШарҳ: Абдуллоҳ ибн Умар розияллоҳу анҳунинг бу гапларидан кўриниб турибдики, саҳобалар томонидан Расулуллоҳ соллаллоҳу алайҳи васалламга байъат такрорланиб турган. Расулуллоҳ соллаллоҳу алайҳи васалламнинг:\n«Тоқатларингиз етган нарсада», дейишлари, Исломнинг умумий қоидасига мувофиқ гапдир. Исломда инсондан унинг тоқатидан ташқари нарсани талаб қилиш йўқ.\n1. Расулуллоҳ алайҳиссаломга саҳобаи киромлар қайта-қайта байъат қилганлари. Демак, раҳбар билан унга эргашганлар орасидаги аҳднома-байъат вақти келганда янгиланиб тургани мақсадга мувофиқ экан.\n2. Расули акрам соллаллоҳу алайҳи васалламга қулоқ осиш ва итоат қилиш ҳақида ҳам байъат қилинган.\n3. Ислом динида инсонни тоқатидан ташқари нарсага таклиф қилиш йўқ экани.\n«Набий соллаллоҳу алайҳи васаллам аёлларнинг байъатини «ва Аллоҳга ҳеч нарсани ширк келтирмасликлари...» оятига биноан сўз билан қабул қилар эдилар. Расулуллоҳ соллаллоҳу алайҳи васалламнинг қўллари ўзларига мулк бўлмаган хотинга ҳаргиз тегмагин».\nШарҳ: Бу ҳадис Оиша онамиздан ривоят қилинмоқда. У кишининг таржимаи ҳоллари билан танишиб чиқайлик:\nҲазрати Оиша бинти Абу Бакр Сиддиқ розияллоҳу анҳо ҳижратдан саккиз йил аввал туғилганлар. Бу зот Расулуллоҳнинг энг яқин саҳобалари, хулофаи рошидинлардан бири Абу Бакр Сиддиқ розияллоҳу анҳунинг қизлари, Пайғамбаримиз Муҳаммад соллаллоҳу алайҳи васалламнинг завжаи мутаҳҳараларидир. Оналари Умму Руммон Зайнаб бинти Омир эди. Бу киши ҳижратнинг олтинчи йили вафот этганлар.\nҲазрати Оиша онамизнинг лақаблари Сиддийқа ва унвонлари Уммул мумининдир. Жуда кичиклик пайтларидаёқ, ўн саккиз кишидан сўнг Исломни қабул қилганлар, ҳижратдан икки йил аввал Маккада Расулуллоҳга никоҳландилар.\nҲазрати Оиша тафсир, ҳадис, фиқҳдан, араб тарихи ва адабиётидан яхши воқиф эдилар. У киши замоналарининг улуғ донишмандларидан бўлиб, ҳатто, ҳазрати Абу Бакр, Умар, Усмон даврларида таниқли саҳобалар ва олимларга дарс, фатво берадиган даражада юксак салоҳият ва иқтидор соҳибаси эдилар. Уйда ва сафарларда доимо Пайғамбар алайҳиссалом билан бирга бўлганлари учун, асҳоби киромдан кўпчиликка насиб этмаган диний аҳкомлардан воқиф бўлганлари сабабидан, энг етакчи саҳобалар ҳам ҳал этолмаган диний масалаларни ҳазрати Оишадан сўрашарди.\nОиша онамиз Расули акрамдан 2210 та ҳадис ривоят қилганлар ва бу соҳада Абу Ҳурайрадан сўнг турадилар. Ҳазрати Оишадан саҳоба ва тобеъийнлардан кўплари ҳадис нақл этишган. Аҳмад ибн Ҳанбалнинг «Муснад»ларида бундай ҳадислардан 2258 саҳифа тўпланган.\nҲазрати Оиша Пайғамбаримиз соллаллоҳу алайҳи васаллам билан саккиз йилу беш ой бирга яшадилар. Ўн саккиз ёшларида Пайғамбаримиз вафот этдилар. Оиша онамиз олтмиш беш йил яшадилар ва ҳижратнинг 58-йилида Мадинада вафот топдилар.\nОиша онамизда кўпгина нодир фазилатлар тўпланган эди. У киши жуда ақлли ва зеҳнлари ўткир, илмли аёл эдилар. Оиша онамиз тилни, шеърни, тиб фанини, насаблар ва уруш тарихларини яхши билар эдилар.\nЗуҳрий Оиша онамиз ҳақларида айтадиларки: «Агар Расулуллоҳнинг барча аёлларининг илмини ва жамики аёлларнинг илмини тўплаб туриб, Оишанинг илмига солиштирилса, албатта, Оишанинг илми афзалдур».\nОиша онамизнинг илмлари тўғрисида Урва: «Тиб фанида, шеъриятда ва фиқҳ илмида Оишадан илмлироқ бирор кишини кўрмадим», дедилар.\nҲазрати Оиша оталари Абу Бакр Сиддиқдан, Умар ва Саъд ибн Аби Ваққос, Усайд ибн Ҳузайр ва бошқалардан ҳам ривоят қилдилар. Аммо Оиша розияллоҳу анҳодан аксар саҳобалар кўплаб ҳадис ривоят қилдилар. Шулардан: Абу Ҳурайра, Абу Мусо Ашъарий, Зайд ибн Холид ал-Жуҳалий ва София бинти Шайба розияллоҳу анҳумларни зикр қилишимиз мумкин. Тобеъийнлардан икки юзга яқин киши Оиша онамиздан ҳадис ривоят қилишди, шулардан: Саъийд ибн Мусаййиб, Алқама ибн Қайс, Масруқ ибн ал-Аждаъ, Оиша бинти Талҳа, Амра бинти Абдураҳмон, Ҳамса бинти Сийрин ва бошқалар.\nОиша онамиз аҳёнда ёлғиз ўзлари баъзи бир масалаларни ҳал этар эдилар ва ўзларига хос бўлган ижтиҳод қилар эдилар. Гоҳида у киши уламо саҳобалар билмай қолган масалаларни ҳам ҳал этар эдилар. Ҳатто, Заркаший шу маънода китоб ёзди ва уни «Оишанинг саҳобалар билмаганини идрок этган жавоблари» деб номлади. Абу Мусо розияллоҳу анҳу:\n«Биз Аллоҳнинг Расулининг саҳобалари билмаганларимизни доимо Оишадан топар эдик», деганлар.\nМасруқ розияллоҳу анҳу: «Катта шайх саҳобаларни Оишадан фарзлар ҳақида сўрашаётганларини кўрдим», дедилар.\nҲазрати Оишанинг ёшлигидан камолига қадар бутун ҳаёти макорими ахлоқнинг жонли намунаси бўлмиш Расули акрамнинг завжиятида ўтди. Оиша онамизнинг ахлоқи юксак, ниҳоятда тақводор ва қаноатли аёл эдилар. Пайғамбар алайҳиссаломнинг ҳар бир амрларига итоат этар, у кишини хушнуд этмоқни ўзларининг энг буюк вазифалари деб билардилар.\nБу ривоятда Пайғамбаримиз соллаллоҳу алайҳи васаллам Аллоҳ таолонинг: «Эй Набий! Агар мўминалар сенга Аллоҳга ҳеч нарсани ширк келтирмаслик, ўғрилик қилмаслик, зино қилмаслик, болаларини ўлдирмаслик, қўллари ва оёқлари орасидан бўҳтон тўқиб келтирмаслик ва сенга яхшилик ишда исён қилмасликка байъат қилиб келсалар, уларнинг байъатларини қабул қил. Ва Аллоҳдан уларнинг гуноҳини кечишни сўра. Албатта, Аллоҳ гуноҳларни кечирувчи ва меҳрибондир» деган оятига биноан, мўмина аёллардан байъат олганлари ҳақида сўз кетмоқда.\nБу ривоятда асосан, байъат қай тарзда олингани васф қилинмоқда. Яъни, Пайғамбаримиз соллаллоҳу алайҳи васаллам аёллардан оғзаки байъат олганлари, уларнинг эркакларга ўхшаб қўлларини олмаганлари баён этилмоқда.\nОиша онамиз Пайғамбаримиз соллаллоҳу алайҳи васаллам нафақат байъат пайтида, балки умумий ҳолатда ҳам номаҳрам аёлга қўллари тегмагани ҳақида гапирмоқдалар ва шу билан аёлларга тегишли ҳукмни ривоят қилмоқдалар. У зот соллаллоҳу алайҳи васалламнинг фақатгина маҳрамларига қўллари теккани ҳақида таъкид ила гапирмоқдалар.\nАёлларнинг Пайғамбаримиз соллаллоҳу алайҳи васалламга байъати қандай бўлгани ҳақида тўлиқ тасаввур олиш учун ушбу ривоятда зикри келган ояти каримани ўрганиб чиқайлик.\nАллоҳ таоло Мумтаҳина сурасида айтади:\n«Эй Набий! Агар мўминалар сенга Аллоҳга ҳеч нарсани ширк келтирмаслик, ўғрилик қилмаслик, зино қилмаслик, болаларини ўлдирмаслик, қўллари ва оёқлари орасидан бўҳтон тўқиб келтирмаслик ва сенга яхшилик ишда исён қилмасликка байъат қилиб келсалар, уларнинг байъатини қабул қил» (12-оят).\n«Аллоҳга ҳеч нарсани ширк келтирмаслик», яъни, ягона Аллоҳгагина ибодат ва эътиқод қилишлик тўғрисида аҳднома олинган.\nКейин улардан ўғрилик қилмаслик тўғрисида аҳднома олинган.\nЯна муслима аёллардан фарзандларини ўлдирмаслик тўғрисида аҳднома олинган. Исломгача арабларда қизларни кичиклик пайтида тириклай кўмиб ташлаш одати бор эди. Бу ерда шу нарса кўзда тутилган.\nБешинчиси–«...қўллари ва оёқлари орасидан бўҳтон тўқиб келтирмаслик...», яъни, бировдан бўлган болани эрига сендан бўлган, деб айтмаслик тўғрисида. Исломдан аввал бунақа ҳодисалар бўлиб турар эди. Ҳатто бир аёл бир неча эркак билан алоқада бўлиб турар эди. Ҳатто бир аёл бир неча эркак билан алоқада бўлиб, бола туғса, бу сенинг боланг, деб айтар эди, улардан биттасининг бўйнига қўйиб юборарди.\nОлтинчиси–«…яхшилик ишда исён қилмаслик…»\n«Яхшилик иш» деганда, Аллоҳга тоат-ибодат ва яхши амаллар, умуман олганда эса, динда буюрилган ишларни қилиш ва қайтарилган ишларни қилмаслик назарда тутилган.\nМўмина аёллар мазкур нарсаларга ваъда бериб байъат қилсаларгина Пайғамбаримиз алайҳиссалом уларнинг байъатларини қабул қилганлар.\n1. Пайғамбаримиз соллаллоҳу алайҳи васаллам аёллардан алоҳида байъат олганлари.\n2. Пайғамбар соллаллоҳу алайҳи васаллам аёллардан байъат олишлари «Эй Набий! Агар, мўминалар...» деб бошланувчи оятга биноан бўлган.\n3. Аёллар байъати оғзаки бўлиб, бунда қўл бериш бўлмаган.\n4. Расули акрам соллаллоҳу алайҳи васаллам ҳеч қачон номаҳрам аёл қўлини ушламаганлар.\n5. Уламолар шу ҳадисни далил қилиб, номаҳрам эркак ва аёллар қўл бериб кўришларини ҳаром, деган ҳукмни чиқарганлар.\nУшбу ўрганган ҳадисларимиз Пайғамбар соллаллоҳу алайҳи васалламга байъат ҳақидаги баъзи ҳадисларгина холос. Улар орқали байъат Иймон ва Исломда ўта муҳим омил экани баён қилинди. Байъат ҳақидаги асосий маълумотлар тегишли жойда келади, иншааллоҳ.\n22:44 / 02.12.2016 2296\n22:49 / 02.12.2016 7665\nislom.uz middot 012 Хабарлар ва нақлларни текширишЎзи кўрмаган ва эшитмаган нарсалар ҳақидаги хабар ҳамда нақлларни бошқалардан эшитиш одам учун ўзига нисбатан ғайб давоми...\n729 13:02 / 12.10.2020\nШофеъий мазҳаби уламолари (ўн бешинчи мақола)\nШофеъий мазҳаби уламолариўн бешинчи мақолаИбн Сурайжҳ.306м.918Ибн Ҳиббонҳ.354м.965Ибн Фуракҳ.406м.1015Ибн Асокирҳ.571м.1175Ибн Муқрийҳ.837м.1433Ибн Касирҳ.774м.1372Ибн Қози давоми...\n865 17:05 / 25.06.2020\n1730 13:30 / 15.04.2019\n2933 14:50 / 02.09.2019